Elija mtella' s-sema

Ġara li meta l-Mulej kien se jtalla' s-sema lil Elija ġor-riefnu, Elija kien telaq ma' Eliżew minn Gilgal .

U Elija qal lil Eliżew: "Oqgħod hawn, għax il-Mulej bagħatni sa Betel."

Imma Eliżew wieġbu: "Daqs kemm hu ħaj il-Mulej u daqs kemm int ħaj int, ma nħallikx."

U niżlu t-tnejn Betel.

U wlied il-profeti, li kienu f'Betel, ħarġu jilqgħu lil Eliżew u qalulu: "Taf int li llum il-Mulej se jieħu lil sidek minn miegħek?"

U hu qalilhom: "Naf jien ukoll.

Oqogħdu bi kwietkom."

U Elija qallu: "Eliżew, oqgħod hawn, nitolbok, għax il-Mulej bagħatni Ġeriko."

U wieġbu: "Daqs kemm hu ħaj il-Mulej, u daqs kemm int ħaj int, ma nħallikx."

U marru Ġeriko.

U wlied il-profeti li kienu f'Ġeriko ħarġu jilqgħu lil Eliżew u qalulu: "Taf int li llum il-Mulej se jeħodlok lil sidek minn miegħek."

U weġibhom: "Naf jien ukoll.

Oqogħdu bi kwietkom."

U Elija qallu: "Oqgħod hawn, nitolbok, għax il-Mulej bagħatni lejn il-Ġordan."

U wieġbu: "Daqs kemm hu ħaj il-Mulej u daqs kemm int ħaj int, ma nħallikx."

U telqu t-tnejn.

U ħamsin wieħed minn ulied il-profeti telqu magħhom, u qagħdu ftit 'il bogħod minn quddiemhom, u huma t-tnejn waqfu ħdejn il-Ġordan.

U Elija qabad il-mantar tiegħu, kebbu, u ħabbtu mal-ilma; u dan inferaq 'l hemm u 'l hawn.

U qasmu huma t-tnejn fl-inxif.

U ġara li huma u jaqsmu, Elija qal lil Eliżew: "Itlobni x'għandi nagħmillek qabel ma nittieħed minn ħdejk."

U Eliżew wieġbu: "Ħa jkun hemm fija żewġ ishma mill-ispirtu tiegħek !"

U qallu: "Ħaġa iebsa tlabtni.

Jekk tarani nittieħed minn ħdejk, ikunlek hekk; jekk le, ma jkunlekx."

U ġara li huma u sejrin, jimxu u jitkellmu, f'daqqa waħda karru tan-nar bi żwiemel tan-nar firidhom minn xulxin, u Elija tala' s-sema fir-riefnu .

Eliżew baqa' jħares u jgħajjat: "Missieri, Missieri, il-karru ta' Iżrael u r-rikkieb tiegħu ."

U ma rahx iżjed; u qabad fi ħwejġu u ċarrathom f'biċċtejn.

Imbagħad ġabar il-mantar ta' Elija li kien waqa' minn fuqu, u raġa' lura u waqaf max-xatt tal-Ġordan.

U ħa l-mantar ta' Elija li kien waqa' minn fuqu u ħabbtu mal-ilma, u qal: "Fejn hu l-Mulej Alla ta' Elija issa?

Fejn hu?"

U ta daqqa fuq l-ilma, u dan inferaq, 'l hawn u 'l hemm, u Eliżew għadda għan-naħa l-oħra.

L-ewwel mirakli ta' Eliżew

Kif rawh ulied il-profeti, li kienu Ġeriko n-naħa l-oħra, qalu: "L-ispirtu ta' Elija strieħ fuq Eliżew."

U marru jilqgħuh, u niżlu wiċċhom fl-art quddiemu, u qalulu: "Ara, hawn mal-qaddejja tiegħek ħamsin raġel b'saħħtu, ħa jmorru jfittxu lil sidek, għandu mnejn l-ispirtu ta' Alla ħadu u xeħtu fuq xi waħda mill-muntanji, jew f'xi wieħed mill-widien."

U hu weġibhom: "Le, tibagħtuhomx!"

U baqgħu jsusu warajh sa tħawwad, u qalilhom: "Ibagħtuhom."

U bagħtu ħamsin raġel ifittxuh; u damu tlitt ijiem, u ma sabuhx.

U reġgħu lura għandu; hu kien Ġeriko u qalilhom: "Ma għedtilkomx: la tmorrux?"

U n-nies tal-belt qalu lil Eliżew: "Ara, il-post tal-belt hu tajjeb, kif jista' jara sidi, imma l-ilma ħażin, u l-art ħawlija."

U hu qalilhom: "Ġibuli bieqja ġdida, u ixħtu ftit melħ fiha."

U ġabuhielu.

U ħareġ lejn l-għajn tal-ilma, u xeħet fiha l-melħ, u qal: "Dan jgħid il-Mulej: 'Jien intejjeb dan l-ilma.

Minn issa 'l quddiem ma jkunx hemm la mewt u la ħwiel tal-art."

U l-ilma baqa' tajjeb sal-lum, skont il-kelma li qal Eliżew.

U minn hemm tala' Betel, u kif kien tiela' fit-triq ħarġu xi tfal żgħar mill-belt u bdew jiddieħku bih u jgħidulu: "Itla', ja qargħi!

Itla', ja qargħi!"

U hu dar lura, ħares lejhom, u seħithom f'isem il-Mulej .

U ħarġu żewġ orsijiet mill-foresta u żbranaw tnejn u erbgħin tifel minnhom.

Minn hemm Eliżew wasal sal-muntanja tal-Karmel mnejn raġa' lura s-Samarija.


Ġoram sultan ta' Iżrael

Ġoram bin Aħab beda jsaltan fuq Iżrael f'Samarija fis-sena tmintax ta' Ġosafat, sultan ta' Ġuda; u baqa' jsaltan tnax-il sena.

U għamel il-ħażin f'għajnejn il-Mulej, imma mhux daqs missieru u ommu, għax hu qered il-plier ta' Bagħal, li kien waqqaf missieru.

Imma baqa' marbut mad-dnubiet ta' Ġerobogħam bin Nebat, li fihom kien waqqa' lil Iżrael; baqa' ma warrabx minnhom.

U Mesa, sultan ta' Mowab, kien irabbi l-bhejjem; u kien iħallas lis-sultan ta' Iżrael it-tribut ta' mitt elf ħaruf u s-suf ta' mitt elf muntun.

U ġara li meta miet Aħab, is-sultan ta' Mowab kisirha mas-sultan ta' Iżrael.

Għalhekk dakinhar is-sultan Ġoram ħareġ mis-Samarija, u għadd lil Iżrael kollu.

U qabad u bagħat jgħid lil Ġosafat, sultan ta' Ġuda, u qallu: "Is-sultan ta' Mowab kisirha miegħi: tiġi miegħi u naħbtu għal Mowab?"

U dak wieġbu: "Nitla'!

Ikun minni li jkun minnek, mill-poplu tiegħi li jkun mill-poplu tiegħek, miż-żwiemel tiegħi li jkun miż-żwiemel tiegħek."

U staqsieh: "Minn liema triq nitilgħu?"

U wieġbu: "Mit-triq tad-deżert ta' Edom."

U telqu s-sultan ta' Iżrael u s-sultan ta' Ġuda u s-sultan ta' Edom.

Wara li kienu ilhom miexja sebat ijiem, naqashom l-ilma għall-eżerċtu u l-bhejjem li kellhom magħhom.

U s-sultan ta' Iżrael qal: "Jaħasra għalina!

Jaqaw il-Mulej sejjaħ lil dawn it-tliet slaten biex jerħihom f'idejn Mowab?"

U Ġosafat qallu: "Ma hawnx xi profeta tal-Mulej hawnhekk, biex nistħarrġu lill-Mulej permezz tiegħu?"

U wieħed mill-qaddejja tas-sultan ta' Iżrael wieġeb u qal: "Hawn il-profeta Eliżew bin Safat, li kien isawwab l-ilma fuq idejn Elija."

U Ġosafat qal: "Għandu l-kelma tal-Mulej."

U niżlu għandu s-sultan ta' Iżrael, Ġosafat, u s-sultan ta' Edom.

U Eliżew qal lis-sultan ta' Iżrael: "X'għandna x'naqsmu bejnietna, jien u int?

Mur għand il-profeti ta' missierek, u l-profeti ta' ommok."

U s-sultan ta' Iżrael qallu: "Le!

Għala l-Mulej sejjaħ lil dawn it-tliet slaten?

Biex jerħihom f'idejn Mowab?"

U Eliżew wieġeb: "Daqs kemm hu ħaj il-Mulej tal-eżerċti li jien qiegħed naqdi, li ma kontx nirrispetta lil Ġosafat, sultan ta' Ġuda, ma kontx nagħti kasek, u lanqas biss inħares lejk.

U issa ġibuli min idoqq l-arpa."

Kif kien id-daqqaq idoqq l-arpa, ġara li niżlet id il-Mulej fuq Eliżew.

U dan qal: "Dan jgħid il-Mulej: 'Agħmel f'dan il-wied ġwiebi fuq ġwiebi.'

Għax dan jgħid il-Mulej: 'Ma tarawx riħ, u ma tarawx xita; imma dan il-wied ifur bl-ilma, u tixorbu intom, l-imrieħel u l-bhejjem tagħkom.'

Iżda din ħaġa żgħira f'għajnejn il-Mulej; għad jerħi f'idejkom lil Mowab.

U intom iġġarrfu l-bliet kollha bis-swar, u l-aħjar bliet, u tqaċċtu s-siġar kollha tal-frott, u ssoddu l-għejun kollha, u tħassru bil-ġebel ir-raba' tajjeb kollu."

U filgħodu, f'ħin l-offerta tas-sagrifiċċju, beda ġej l-ilma mit-triq ta' Edom, u l-art imtliet kollha bl-ilma.

U l-Mowabin ilkoll semgħu li s-slaten telgħu jaħbtu għalihom, u nġemgħu bin-nies kollha kapaċi jitħażżmu, u oħrajn magħhom, u marru qagħdu jistennewhom fuq il-fruntiera.

U bakkru kmieni, u malli x-xemx bdiet tiddi fuq l-ilma, il-Mowabin raw quddiemhom l-ilma aħmar bħad-demm .

U qalu: "Dan demm!

Żgur li s-slaten tlewmu bejniethom, u tqatlu, u darbu lil xulxin; mela issa għall-priża, Mowabin!"

U rħewlha lejn il-kamp ta' Iżrael; u dawn ħarbu minn quddiemhom.

U l-Iżraelin baqgħu sejrin jidorbu lill-Mowabin.

Ġarrfu l-ibliet, u fuq kull biċċa raba' tajba waddbu l-ħaġar, kull wieħed waħda, sa ma mlewhom, u saddew l-għejun kollha tal-ilma, u qaċċtu kull siġra tal-frott.

Kien baqa' biss il-ħitan tal-ġebel ta' Kirħarexet; u dawruha l-arċieri, u ħabtu għaliha.

Meta s-sultan ta' Mowab ra li ma kienx jiflaħ għat-taqbida, ħa miegħu seba' mitt raġel bix-xabla f'idejhom biex jiftaħ triq għal quddiem is-sultan ta' Edom, imma ma rnexxilhomx.

U qabad lil ibnu l-kbir, li kellu jsaltan floku, u offrieh sagrifiċċju tal-ħruq fuq is-sur; u xegħlet qilla kbira għal Iżrael ; u dawn tbiegħdu minnu u reġgħu lura lejn arthom.


Mirakli oħra ta' Eliżew: iż-żejt tal-armla

Waħda mara min-nisa tal-profeti sejħet lil Eliżew u qaltlu: "Il-qaddej tiegħek żewġi miet, u inti taf li l-qaddej tiegħek kien jibża' mill-Mulej.

Issa dak li kien silfu ġie biex jeħodli ż-żewġ uliedi bi lsiera tiegħu ."

U Eliżew qalilha: "X'nista' nagħmillek?

Għidli, x'għandek id-dar?"

U hi wieġbet: "Ma għandha xejn il-qaddejja tiegħek id-dar ħlief kus żejt."

U hu qalilha: "Mur barra, u itlob kwies mingħand il-ġirien, kwies vojta, u ġġibx ftit.

U mbagħad idħol id-dar, sakkar il-bieb warajk u wara wliedek, u sawwab iż-żejt f'dawk il-kwies kollha, u kull wieħed li jimtela warrbu."

U telqet minn ħdejh, u sakkret il-bieb warajha u wara wliedha; huma bdew inewlulha u hi tferra'.

U ġara li malli mliet il-kwies qalet lil binha: "Newwilli kus ieħor."

U hu weġibha: "Ma fadalx aktar kwies."

U ż-żejt waqaf.

Imbagħad marret tgħarraf lill-bniedem ta' Alla, u hu qalilha: "Mur, bigħ iż-żejt, u ħallas dejnek; u int u wliedek tgħixu mill-bqija."

Il-qawmien ta' bin is-Sunamija

Ġurnata waħda Eliżew kien għaddej minn Sunem.

Hawn kienet toqgħod mara għanja, u din ġagħlitu joqgħod jiekol għandha; u kull meta kien jgħaddi minn hemm kien idur għal għandha biex jiekol hemm.

U hi qalet lil żewġha: "Ara, jien żgura li dan ir-raġel, li jgħaddi għandna sikwit, hu raġel qaddis ta' Alla.

Ħa ntellgħulu għorfa fuq is-setaħ, u nqegħdulu fiha sodda, mejda, siġġu u mnara, u meta jgħaddi għandna, jkun jista' jidħol fiha."

U ġurnata waħda wasal hemm, u daħal fl-għorfa, u raqad hemm.

U Eliżew qal lil Geħażi, il-qaddej tiegħu: "Sejjaħ lil din is-Sunamija."

U hu sejħilha, u ġiet quddiemu.

U Eliżew qallu: "Għidilha: 'Ara, int għamilt magħna dan kollu; issa x'nista' nagħmillek?

Forsi nkellimlek lis-sultan, jew lill-kap tal-eżerċtu?"

U hi wieġbet: "Jien ngħammar ma' niesi."

U Eliżew qal: "X'nistgħu nagħmlulha?"

U Geħażi wieġbu: "Jaħasra, ma għandhiex tfal, u żewġha xiħ!"

U wieġbu: "Sejħilha."

U dak sejħilha u ġiet fil-bieb.

U Eliżew qalilha: "Bħal dan iż-żmien sena, int tkun tħaddan iben."

U hi qaltlu: "Le, sidi, bniedem ta' Alla, la tqarraqx bil-qaddejja tiegħek."

U l-mara tqalet, u wildet iben bħal dak iż-żmien sena, kif kien qalilha Eliżew.

U t-tifel kiber, u ġurnata waħda ħareġ ħdejn missieru, li kien ħdejn il-ħassada.

U qal lil missieru: "Ajma rasi!

Ajma rasi!"

Il-missier qal lill-qaddej: "Ħudu għand ommu."

Dak ħadu, u wasslu għand ommu, u t-tifel baqa' f'ħoġorha sa nofsinhar, u mbagħad miet.

Hi telgħet tmiddu fuq il-friex tal-bniedem ta' Alla, għalqet warajha, u ħarġet.

U sejħet lil żewġha u qaltlu: "Ibgħatli wieħed mill-qaddejja, u waħda mill-ħmir, ħa mmur niġri sa għand il-bniedem ta' Alla, u nerġa' lura."

U hu qalilha: "Għalfejn sejra għandu?

Illum la hu l-ewwel tax-xahar u lanqas is-Sibt!"

U qaltlu: "Ma jimpurtax."

U xiddet il-ħmara, u qalet lill-qaddej tagħha: "Suq u imxi, u twaqqaflix fit-triq, jekk ma ngħidlikx."

U telqet, u waslet għand il-bniedem ta' Alla fuq il-muntanja tal-Karmel.

U ġara li malli l-bniedem ta' Alla raha mill-bogħod qal lil Geħażi, il-qaddej tiegħu: "Ara dik is-Sunamija.

Mur iġri u ltaqa' magħha u staqsiha: Intix tajba?

Hux tajjeb żewġek?

Hux tajjeb ibnek?"

U hi wieġbet: "Kollox sewwa."

U xħin waslet ħdejn il-bniedem ta' Alla fuq il-muntanja, qabdet ma' riġlejh.

U Geħażi resaq biex iwarrabha, iżda l-bniedem ta' Alla qallu: "Ħalliha għax qalbha kollha mrar, u l-Mulej ħbieli, u ma għarrafnix fuqiex."

U hi qaltlu: "Qatt jien tlabt iben mingħand sidi?

Ma għedtlikx, la tqarraqx bija?"

U hu qal lil Geħażi: "Ħażżem ġenbejk, ħu l-bastun tiegħi f'idek u itlaq.

Jekk tiltaqa' ma' xi ħadd, issellimlux; u jekk isellimlek xi ħadd, tweġbux.

U qiegħed il-bastun tiegħi fuq wiċċ it-tifel."

U omm it-tifel qaltlu: "Daqs kemm hu ħaj il-Mulej, u ħaj int, jien ma nitilqekx."

U qabad u mar warajha.

Geħażi telaq qabilhom u qiegħed il-bastun fuq wiċċ it-tifel, imma ma ġara xejn; ebda leħen, u ebda sinjal.

U raġa' lura jiltaqa' ma' Eliżew, u resaq quddiemu u qallu: "It-tifel ma stenbaħx!"

Imbagħad daħal Eliżew, il-profeta, u ara, it-tifel kien mimdud mejjet fuq friexu.

Daħal, għalaq il-bieb warajhom it-tnejn, u beda jitlob lill-Mulej.

Imbagħad tala', u mtedd fuq it-tifel, qiegħed fommu fuq fommu, għajnejh fuq għajnejh, u idejh fuq idejh, u, kif kien mixħut fuqu, ġisem it-tifel beda jisħon.

Eliżew raġa' qabad jimxi 'l hawn u 'l hemm mad-dar, u għal darba oħra mar u mtedd fuq it-tifel; u dan għatas seba' darbiet, u bexxaq għajnejh.

Eliżew imbagħad sejjaħ lil Geħażi, u qallu: "Sejħilha 'l din is-Sunamija."

Sejħilha, u daħlet ħdejh.

"Ħudu lil ibnek," qalilha.

Hi resqet u nxteħtet f'riġlejh wiċċha fl-art, imbagħad qabdet lil binha u ħarġet 'il barra.

L-ikel avvelenat

U Eliżew raġa' lura lejn Gilgal, u kien hemm il-ġuħ fil-pajjiż.

U kif kienu wlied il-profeti bilqiegħda quddiemu, Eliżew qal lill-qaddej tiegħu: "Qiegħed il-borma l-kbira fuq in-nar, u sajjar l-ikel għal ulied il-profeti."

U ħareġ wieħed mir-raba' jlaqqat xi ħaxixa, u sab bħal dielja selvaġġa, u laqqat minnha ħjar selvaġġ.

U mela l-mantar tiegħu.

U mar u qattagħhom fil-borma tat-tisjir, għax ma kinux jafu x'inhuma.

U mbagħad qassmu l-ikel lin-nies biex jieklu, u malli bdew jieklu mit-tisjir infexxew jgħajtu u jgħidu: "Hawn il-mewt fil-borma, bniedem ta' Alla."

U ma setgħux jieklu.

Eliżew qalilhom: "Ġibuli ftit dqiq."

U xeħet minnu fil-borma, u qalilhom: "Qassmu lin-nies biex jieklu."

U ma kien hemm xejn aktar ħażin fl-ikel.

Eliżew ikattar il-ħobż

U ġie għand Eliżew raġel minn Bagħal-salisa, u ġieb lir-raġel ta' Alla ħobż tal-bikri: għoxrin ħobża tax-xgħir, u sbul mimli qamħ ġdid.

Eliżew qallu: "Agħtihom lin-nies ħa jieklu."

Imma l-qaddej tiegħu wieġeb: "Kif nista' nqassam dawn lil mitt ruħ?"

Raġa' qallu Eliżew: "Agħti lin-nies ħa jieklu; għax dan jgħid il-Mulej: 'Mhux biss jieklu, imma jifdal ukoll.'

" Dak qassmilhom; u huma kielu, u kien għad fadal minnhom, bħalma qal il-Mulej.


Nagħman u Eliżew

Nagħman, il-kmandant tal-eżerċtu tas-sultan ta' Aram, kien kbir quddiem sidu, u dan kien iġibu ħafna, għax bih il-Mulej kien ta r-rebħa lil Aram.

Iżda r-raġel, għad li suldat qalbieni, kien lebbruż.

Ħarġu l-Aramin bil-ġgajtiet tagħhom, u mill-pajjiż ta' Iżrael ġiebu magħhom tfajla żagħżugħa, li saret il-qaddejja ta' mart Nagħman.

Darba qalet lil sidtha: "Mhux li kien sidi quddiem il-profeta li hemm f'Samarija!

Għax kien ineħħilu l-lebbra li għandu!"

Nagħman daħal ikellem lil sidu u qallu: "Dan u dan ma qalet iż-żagħżugħa li ġibna mill-pajjiż ta' Iżrael."

U s-sultan ta' Aram qallu: "Aqbad u mur.

Issa nibgħat ittra lis-sultan ta' Iżrael."

U mar, u ħa miegħu għaxar talenti tal-fidda, sitt elef xekel tad-deheb, u għaxar tibdiliet ħwejjeġ.

U lis-sultan ta' Iżrael wassallu l-ittra, li kienet tgħid hekk: "Kif tasallek din l-ittra, ara, inkun bgħattlek il-qaddej tiegħi Nagħman, biex tneħħilu l-lebbra li għandu."

Malli qara l-ittra s-sultan ta' Iżrael ċarrat ilbiesu u qal: "Mela jien xi alla, nagħti l-mewt u nagħti l-ħajja, biex dan bagħatli bniedem ħa nneħħilu il-lebbra minn fuqu?

Mela kunu afu u araw, li dan tassew qiegħed ifittex li jaqbad miegħi!"

Issa ġara li Eliżew, il-bniedem ta' Alla, sama' li s-sultan ta' Iżrael kien ċarrat ħwejġu minn fuqu; u għalhekk bagħat jgħidlu: "Dan għaliex ċarratt ħwejġek minn fuqek?

Ħa jiġi għandi, u jkun jaf li hemm profeta f'Iżrael."

U mar Nagħman, biż-żwiemel u l-karrijiet tiegħu, u waqaf quddiem il-bieb tad-dar ta' Eliżew.

U Eliżew bagħatlu messaġġier jgħidlu: "Mur inħasel seba' darbiet fil-Ġordan, u ġismek jerġa' jindaflek."

Nagħman iżda saħan u telaq.

"Ara," qal, "jien għedt bejni u bejn ruħi, li hu kien se jaqbad u joħroġ, jieqaf quddiemi, u jsejjaħ isem il-Mulej, Alla tiegħu, u jxejjer idu fuq il-ġrieħi, u jneħħili l-lebbra!

Jaqaw Abana u Farfar, ix-xmajjar ta' Damasku, mhumiex aħjar mill-ilmijiet kollha ta' Iżrael?

Ma nistax ninħasel fihom u nindaf?"

U dar u telaq b'saħna.

Imma l-qaddejja tiegħu resqu jkellmuh u qalulu: "Missier, li kieku l-profeta qallek xi ħaġa kbira ma kontx tagħmilha?

Mela kemm iżjed meta qallek, 'Inħasel u tindaf'?"

Niżel fil-Ġordan, u għodos seba' darbiet, bħalma qallu Eliżew, il-bniedem ta' Alla, u ġismu raġa' sarlu qisu l-ġisem ta' tfajjel żagħżugħ, u ndaf mil-lebbra tiegħu.

U raġa' lura għand il-bniedem ta' Alla, hu u kull min kellu miegħu; daħal, waqaf quddiemu u qallu: "Ara, issa naf, iva, li ma hemmx Alla ieħor fid-dinja kollha, ħlief f'Iżrael.

Ilqa', nitolbok, dan ir-rigal mingħand il-qaddej tiegħek."

U qallu Eliżew: "Daqs kemm hu ħaj il-Mulej li lilu naqdi, jien ma nieħu xejn."

U ma ħadhulux, għad li l-ieħor issikkah ħafna.

Għalhekk Nagħman qallu: "La ma tridx, nitolbok li tingħata lill-qaddej tiegħek tagħbija ta' żewġ bgħula ħamrija ; għax il-qaddej tiegħek mhuwiex se jagħmel iżjed sagrifiċċji tal-ħruq u offerti lil allat oħra, jekk mhux lill-Mulej.

Dan nixtiequ l-Mulej jaħfer lili, il-qaddej tiegħek; li meta sidi jidħol fit-tempju ta' Rimmon biex jadura hemmhekk, u hu jistrieħ fuq driegħi, u jien ukoll ninxteħet nadura fit-tempju ta' Rimmon, ħa jaħfer il-Mulej lili, qaddej tiegħu, f'din il-ħaġa."

U Eliżew wieġbu: "Mur bis-sliem !"

U telaq minn ħdejh u tbiegħed xi ftit.

Imbagħad Geħażi, il-qaddej ta' Eliżew, il-bniedem ta' Alla, ħaseb u qal: "Ara, sidi ħafirhielu lil Nagħman, dan l-Arami, u ma ħadlu xejn minn idu milli ġieb miegħu.

Daqs kemm hu ħaj il-Mulej, ħa mmur niġri warajh u niddobba xi ħaġa mingħandu."

U Geħażi mar jiġri wara Nagħman.

U malli Nagħman lemħu jiġri warajh, niżel mill-karru biex jilqgħu u staqsieh: "Kollox sewwa?"

U hu wieġbu: "Kollox sewwa, Sidi bagħatni ngħidlek: 'Ara, għadhom kemm waslu għandi żewġ żgħażagħ mill-muntanji ta' Efrajm minn ulied il-profeti.

Agħtihom, jekk jogħġbok, talent fidda u żewġ tibdiliet ħwejjeġ.

U Nagħman qallu: "Isa, ħu żewġ talenti!"

U ssikkah, u sarrlu żewġ talenti tal-fidda f'żewġ xkejjer, u żewġ tibdiliet ħwejjeġ.

U bagħatlu żewġ qaddejja miegħu jġorrulu kollox qablu.

Xħin wasal fuq l-għolja, ħa kollox minn idejhom, u daħal id-dar; u l-qaddejja bagħathom, u huma telqu.

Imbagħad hu mar u ppreżenta ruħu quddiem sidu; u Eliżew qallu: "Mnejn ġej, Geħażi?"

U wieġbu: "Imkien ma mar il-qaddej tiegħek, la 'l hawn u la 'l hemm."

U Eliżew qallu: "Ma ġejtx miegħek bl-ispirtu tiegħi meta r-raġel niżel mill-karru tiegħu biex jiltaqa' miegħek?

U dan kien il-waqt li tieħu l-fidda, u li tieħu l-ilbies, u oqsma taż-żebbuġ u tad-dwieli, u nagħaġ u baqar, u qaddejja rġiel u nisa?

Għalhekk il-lebbra ta' Nagħman jaqbad miegħek u ma' nislek għal dejjem."

U Geħażi ħareġ minn quddiemu abjad bħas-silġ bil-lebbra.


Il-ħadida f'wiċċ l-ilma

Ulied il-profeti qalu lil Eliżew: "Ara, il-post li qegħdin fih miegħek żgħir wisq għalina.

Ħa mmorru sal-Ġordan, u nieħdu minn hemm zokk kull wieħed, u nibnu hemm post għalina fejn noqogħdu."

U hu weġibhom: "Morru".

U wieħed minnhom qallu: "Jekk jogħġbok, ejja mal-qaddejja tiegħek."

U Eliżew wieġeb: "Niġi."

U mar magħhom, u waslu sal-Ġordan, u bdew jaqtgħu l-injam.

Ġara li wieħed minnhom, hu u jqaċċat siġra, waqagħlu l-ħadid tal-mannara fl-ilma, u beda jgħajjat u jgħid: "Ah, sidi, dik isselliftha!"

U l-bniedem ta' Alla staqsieh: "Fejn waqgħet?"

U wrieh il-post, Eliżew imbagħad qata' fergħa, u tefagħha hemm, u l-ħadid tala' fil-wiċċ.

U qallu: "Erfgħu!"

U medd idu u refgħu.

Eliżew u l-Aramin

Is-sultan ta' Aram kien qiegħed jitqabad ma' Iżrael, u ta parir lill-qaddejja tiegħu, u qalilhom: "Nistaħbew fit-tali u t-tali post."

U l-bniedem ta' Alla bagħat jgħid lis-sultan ta' Iżrael: "Qis li ma tgħaddix minn dak il-post, għax hemm l-Aramin moħbija."

U s-sultan ta' Iżrael bagħat jitkixxef il-post li qallu bih u widdbu l-bniedem ta' Alla; u qagħad jgħasses hemm mhux darba u tnejn.

U s-sultan ta' Aram tħawwad f'qalbu għal din il-ħaġa, u sejjaħ lill-qaddejja tiegħu u qalilhom: "Ma tafux tgħiduli min minna hu mas-sultan ta' Iżrael, hux?"

U wieħed mill-qaddejja wieġbu: "Ħadd, Sultan sidi!

Imma Eliżew, il-profeta li hemm f'Iżrael, jgħarraf lis-sultan ta' Iżrael bil-kliem li int tgħid fl-għorfa fejn torqod!"

U qalilhom: "Morru u araw fejn hu, ħa nibgħat naqbdu."

U għarrfuh u qalulu: "Qiegħed f'Dotan."

U l-għada filgħodu bagħat żwiemel u karrijiet, u qatgħa kbira ta' nies armati; u waslu billejl u dawru l-belt.

U l-qaddej tal-bniedem ta' Alla qam kmieni filgħodu u ħareġ barra, u ra eżerċtu sħiħ madwar il-belt, u żwiemel u karrijiet.

U l-qaddej tiegħu qallu: "Ah! sidi, x'se nagħmlu?"

U wieġbu: "La tibżax! hemm nies aktar magħna milli magħhom."

U Eliżew beda jitlob u jgħid: "Mulej, iftaħlu għajnejh biex jara."

U l-Mulej fetaħ għajnejn il-qaddej, u dan ra l-għolja mimlija żwiemel u karrijiet tan-nar madwar Eliżew.

Malli l-Aramin resqu lejh, Eliżew talab lill-Mulej u qallu: "Iddew!

Olqot lil dawn in-nies u agħmihom."

U laqathom bl-għama skont it-talba ta' Eliżew.

U Eliżew qalilhom: "Mhix din it-triq, lanqas ma hi din il-belt.

Ejjew warajja u neħodkom għand ir-raġel li qegħdin tfittxu."

U ħadhom f'Samarija.

U ġara li malli waslu s-Samarija Eliżew qal lill-Mulej: "Iftħilhom għajnejhom ħalli jaraw."

U l-Mulej fetħilhom għajnejhom, u raw li kienu f'nofs is-Samarija.

U malli rahom is-sultan ta' Iżrael qal lil Eliżew: "Nidrobhom, missier, nidrobhom?"

U hu wieġbu: "La tidrobhomx!

Tidrob int lil dawk li ma qbadtx bix-xabla, jew bil-qaws tiegħek?

Ġibilhom quddiemhom ħobż u ilma ħa jieklu u jixorbu, u jmorru għand sidhom."

U ħejjielhom ikla kbira, kielu u xorbu; u mbagħad bagħathom u marru għand sidhom.

U l-qtajja' tal-Aramin ma resqux iżjed lejn art Iżrael.

Il-ħelsien tas-Samarija

Wara dan ġara li Benħadad, sultan ta' Aram, ġabar l-eżerċtu kollu tiegħu, u tala' u dawwar lis-Samarija.

U waqa' ġuħ kbir fuq is-Samarija; u l-assedju tant dam li ras ta' ħmar saret tiswa tmenin xekel tal-fidda, u r-raba' waħda ta' kâb ħmieġ tal-ħamiem ħames xwiekel tal-fidda.

U s-sultan ta' Iżrael kien għaddej fuq il-ħitan, u mara bdiet tgħajjatlu: "Għajnuna, sidi s-sultan!"

U hu weġibha: "Jekk ma jgħinekx il-Mulej, biex nista' ngħinek jien?

Mill-qiegħa jew mill-magħsar?"

U żied jistaqsieha s-sultan: "X'għandek int?"

U l-mara qaltlu: "Din il-mara qaltli: 'Agħtini lil ibnek, u nikluh illum; u lil ibni nikluh għada.'

U sajjarna lil ibni, u kilnieh.

U l-għada għedtilha: 'Agħtini lil ibnek, u nikluh', imma hi lil binha ħbietu."

Malli s-sultan sama' kliem il-mara ċarrat ħwejġu kif kien fuq il-ħajt, u l-poplu kollu ra li kellu xkora minn ġewwa fuq il-laħam.

U qalilhom: "Dan jagħmilli l-Mulej u iżjed, jekk illum ras Eliżew bin Safat tibqa' fuqu."

U Eliżew kien qiegħed f'daru, u x-xjuħ kienu miegħu, u s-sultan bagħat raġel minn għandu.

Imma qabel ma wasal għandu l-messaġġier, Eliżew qal lix-xjuħ: "Qegħdin taraw?

Dan l-iben ta' qattiel bagħat ineħħili rasi.

Oqogħdu għassa!

Malli jasal il-messaġġier agħlqu l-bieb u żommuh fil-bieb.

M'intomx tisimgħu ħoss il-passi ta' sidu warajh?"

Kien għadu jkellimhom, u hemm hu s-sultan, nieżel ħdejh.

U qallu: "Ara, din il-ħsara kollha mingħand il-Mulej.

X'nistenna aktar mingħand il-Mulej?"


U Eliżew qallu: "Isimgħu l-kelma tal-Mulej: Hekk jgħid il-Mulej: 'Għada bħalissa fil-bieb tas-Samarija , sea smid tkun tiswa xekel, u sàtejn xgħir xekel.'

" U l-ajjutant, li fuq driegħu kien imwieżen is-sultan, wieġeb lill-bniedem ta' Alla: "Tarax!

Lanqas li kellu l-Mulej jiftaħ issa stess bwieb is-sema!

Kif jista' jkun dan?"

U Eliżew wieġbu, "Dan tarah b'għajnejk, imma minnu ma tikolx."

Kien hemm erbgħa min-nies lebbrużi fid-daħla ta' bieb il-belt, u bdew jgħidu lil xulxin: "X'aħna nagħmlu hawn sa ma mmutu?

Jekk ngħidu: 'Ħa nidħlu fil-belt', hemm il-ġuħ u mmutu hemm; u jekk nibqgħu hawn, immutu l-istess; mela issa ħa mmorru, u nidħlu fil-kamp tal-Aramin.

Jekk iħalluna ħajjin, ngħixu; jekk joqtluna, immutu."

U qamu filgħaxija biex imorru fil-kamp tal-Aramin; imma malli waslu f'tarf il-kamp tal-Aramin; ma kien hemm ħadd.

Il-biċċa kienet, li l-Mulej kien samma' lill-Aramin fil-kamp ħsejjes ta' karrijiet ta' żwiemel u ta' eżerċtu kbir, u huma bdew jgħidu lil xulxin: "Ara, is-sultan ta' Iżrael kera s-slaten tal-Ħittin, u s-slaten tal-Eġizzjani biex jiġu jaħbtu għalina."

U qamu u ħarbu filgħaxija, u ħallew it-tined tagħhom, u ż-żwiemel u l-ħmir tagħhom, u l-kamp kif kien, u ħarbu u ħasbu għal rashom.

U dawk il-lebbrużi waslu f'tarf il-kamp, u daħlu f'waħda mit-tined; u kielu u xorbu; u ħadu minn hemm fidda u deheb u lbies, u marru ħbew kollox.

Reġgħu lura u daħlu f'tinda oħra, u ħadu ħwejjeġ oħra, u marru ħbew kollox.

Imbagħad qalu wieħed lill-ieħor: "Ma nagħmlux hekk!

Dan il-jum hu jum ta' bxara tajba, u aħna bqajna sektin.

Jekk nistennew sa ma jisbaħ filgħodu, ikollna ħtija.

Mela issa ħa mmorru nagħtu l-aħbar lil dar is-sultan."

U marru u sejħu lill-għases ta' bieb il-belt, u tawhom l-aħbar, u qalulhom: "Dħalna fil-kamp tal-Aramin, u ma kien hemm ħadd fih; lanqas ħoss ta' bniedem.

Hemm biss żwiemel u ħmir marbutin, u tined kif kienu."

U l-għassiesa tal-bieb bdew jgħajtu, u wasslu l-aħbar fil-palazz tas-sultan.

U s-sultan qam billejl u qal lill-qaddejja tiegħu: "Ħa ngħidilkom x'għamlulna l-Aramin.

Jafu li aħna bil-ġuħ, u ħarġu mill-kamp biex jinħbew fir-raba', għax jgħidulek: 'Issa joħorġu mill-belt, u naqbduhom ħajjin, u nidħlu fil-belt.'

" U wieħed mill-qaddejja qallu: "Nieħdu ħames żwiemel milli baqa' fil-belt - l-aktar jiġrilhom bħall-kotra ta' Iżrael, li għoddha ntemmet - u nibagħtu naraw."

U ħadu żewġ karrijiet biż-żwiemel, u s-sultan bagħathom għal wara l-eżerċtu ta' Aram u qalilhom: "Morru araw."

U baqgħu sejrin warajhom sal-Ġordan, u raw it-triq kollha miżgħuda b'ilbies u ħwejjeġ oħra, li ħallew warajhom l-Aramin bl-għaġla li kellhom.

U l-messaġġiera reġgħu lura u għarrfu b'dan lis-sultan.

U l-poplu ħareġ, u ħatfu kulma sabu fil-kamp tal-Aramin; u sea smid saret tiswa xekel, u sàtejn xgħir xekel, skont ma kien qal il-Mulej.

Is-sultan kien qiegħed għassa fil-bieb lill-ajjutant tiegħu, li fuq driegħu kien jitwieżen; u l-poplu lil dan għaffġu fil-bieb, u miet, skont ma kien qal il-bniedem ta' Alla meta s-sultan kien niżel għandu.

Għax meta l-bniedem ta' Alla kien kellem lis-sultan u qallu: 'Għada bħal issa fil-bieb ta' Samarija sea smid tkun tiswa xekel, u sàtejn xgħir xekel,' l-ajjutant wieġeb lill-bniedem ta' Alla u qal: "Tarax!

Kif jista' jkun dan?"

U hekk ġralu; u l-poplu għaffġu fil-bieb, u miet.


Eliżew u s-Sunamija

U Eliżew kellem lill-mara li kien qajmilha lil binha mill-mewt, u qalilha: "Qum u mur int u darek, u għammar fejn issib, għax il-Mulej sejjaħ il-ġuħ li dalwaqt jaqa' fuq l-art għal seba' snin."

U l-mara qamet u għamlet kif qalilha l-bniedem ta' Alla, u marret, hi u darha, tgħammar fl-art tal-Filistin għal seba' snin.

U ġara li kif intemmu s-seba' snin il-mara reġgħet lura mill-art tal-Filistin, u marret titlob lura lis-sultan darha u r-raba' tagħha.

U s-sultan kellem lil Geħażi, il-qaddej tal-bniedem ta' Alla, u qallu: "Irrakkuntali l-ħwejjeġ kbar kollha li għamel Eliżew."

U kif kien qiegħed jirrakkonta lis-sultan kif kien qajjem wieħed mejjet, tasal il-mara li kien qajmilha lil binha, biex titlob lura lis-sultan darha u r-raba' tagħha.

U Geħażi qallu: "Sultan sidi: Din hi l-mara, u dan hu binha, li qajmilha Eliżew mill-mewt."

U s-sultan staqsa lill-mara, u hi qaltlu kollox; u mbagħad bagħat magħha wieħed minn ta' madwaru u qallu: "Ħa jingħata lura lil din il-mara kulma kellha, u l-frott kollu tar-raba' tagħha minn dak in-nhar li ħalliet il-pajjiż sa llum."

Eliżew u Ħażajel

Eliżew mar Damasku.

Benħadad, is-sultan ta' Aram, kien marid, u tawh l-aħbar, u qalulu: "Ġie l-bniedem ta' Alla sa hawn."

U s-sultan qal lil Ħażajel: "Ħu f'idek rigali, u mur iltaqa' mal-bniedem ta' Alla, u staqsi lill-Mulej permezz tiegħu biex jgħidli jekk iniex se nfiq minn din il-marda tiegħi."

U Ħażajel mar jiltaqa' miegħu, u ħa f'idu r-rigali, erbgħin ġemel mgħobbija bil-ġid kollu ta' Damasku.

U wasal u ppreżenta ruħu quddiemu u qallu: "Ibnek Benħadad, sultan ta' Aram, bagħatni għandek nistaqsik: 'Infiq minn din il-marda tiegħi?'

" U Eliżew wieġbu: "Mur għidlu: 'Tfiq żgur.'

Il-Mulej iżda wrieni li jmut żgur."

U waħħal ħarstu fih u baqa' ċass sakemm beda jistħi, u l-bniedem ta' Alla nfexx jibki.

U Ħażajel staqsieh: "Għala qiegħed jibki sidi?"

U dak wieġbu: "Għax sirt naf bil-ħsara li għad tagħmel int lil ulied Iżrael; tagħti n-nar lill-fortizzi tagħhom; toqtlilhom lil uliedhom il-kbar bix-xabla; tagħmlilhom tħin it-trabi tagħhom, u taqsmilhom in-nisa tqal tagħhom."

U Ħażajel wieġeb: "X'inhu dan il-kelb tal-qaddej tiegħek biex jagħmel ħaġa kbira bħal din?"

U Eliżew wieġbu: "Il-Mulej urieni li int għad tkun sultan ta' Aram."

U telaq minn ħdejn Eliżew, u wasal għand sidu, u dan staqsieh: "X'qallek Eliżew?"

U wieġbu: "Qalli li int tgħix żgur."

U ġara li l-għada qabad parkan, għaddsu fl-ilma, u firxu fuq wiċċ is-sultan, u dan miet.

U laħaq sultan floku Ħażajel.

Ġeħoram sultan ta' Ġuda

Fil-ħames sena ta' Ġoram bin Aħab, sultan ta' Iżrael, beda jsaltan Ġeħoram bin Ġosafat, sultan ta' Ġuda.

Kellu tnejn u tletin sena meta laħaq sultan, u saltan għal tmien snin f'Ġerusalemm.

Qabad l-istess triq tas-slaten ta' Iżrael bħalma kienu għamlu dawk tad-dar ta' Aħab, għax kellu b'martu lil bint Aħab; u għamel il-ħażin f'għajnejn il-Mulej.

Imma l-Mulej ma riedx jeqred lil Ġuda minħabba David, il-qaddej tiegħu, billi kien wiegħdu li jħallilu xrara għal dejjem, lilu u lil uliedu.

Fi żmienu l-Edumin qamu kontra l-ħakma ta' Ġuda, u għamlu sultan għalihom.

Ġeħoram għadda għal Sagħir bil-karrijiet kollha miegħu; qam billejl u ħabat għall-Edumin li kienu dawru lilu u l-fizzjal tal-karrijiet; imma l-eżerċtu ħarab lejn it-tined tiegħu.

Hekk Edom ħeles minn taħt idejn Ġuda sal-lum; imbagħad f'dak iż-żmien stess ħelset Libna wkoll.

U l-bqija tal-ġrajja ta' Ġeħoram u kulma għamel jinsabu miktuba fi Ktieb il-Ġrajja tas-Slaten ta' Ġuda.

U Ġeħoram strieħ ma' missirijietu, u difnuh ma' missirijietu fil-belt ta' David.

Imbagħad beda jsaltan floku Aħażija ibnu.

Aħażija sultan ta' Ġuda

Fis-sena tnax ta' Ġoram bin Aħab, sultan ta' Iżrael, beda jsaltan Aħażija bin Ġeħoram, sultan ta' Ġuda.

Aħażija kellu tnejn u għoxrin sena meta laħaq sultan, u saltan sena f'Ġerusalemm.

Ommu kien jisimha Għatalija, mill-familja ta' Għomri, sultan ta' Iżrael.

U qabad it-triq ta' dar Aħab, u għamel il-ħażin f'għajnejn il-Mulej bħad-dar ta' Aħab, għax kien miżżewweġ għand il-familja ta' Aħab.

U mar ma' Ġoram bin Aħab, jitqabad ma' Ħażajel, sultan ta' Aram, f'Ramot-gilgħad.

U l-Aramin darbu lil Ġoram.

Is-sultan Ġoram reġa' lura lejn Ġeżragħel biex jiddewwa mill-ġrieħi li għamlulu l-Aramin f'Rama hu u jitqabad ma' Ħażajel, sultan ta' Aram.

U Aħażija bin Ġeħoram, sultan ta' Ġuda, niżel jara lil Ġoram bin Aħab, f'Ġeżragħel, għax kien marid.


Ġeħu sultan ta' Iżrael

Eliżew, il-profeta, sejjaħ lil wieħed minn ulied il-profeti u qallu: "Ħażżem ġenbejk, u ħu dan il-kus żejt f'idek, u mur Ramot-gilgħad.

Kif tasal hemm, ara tarax lil Ġeħu bin Ġosafat, bin Nimsi, u malli tidħol ħdejh qajmu minn fost sħabu u daħħlu fil-kamra ta' ġewwa nett.

Imbagħad aqbad il-kus taż-żejt, sawbu fuq rasu u għidlu: "Dan jgħid il-Mulej: 'Dliktek sultan fuq Iżrael.'

" U iftaħ il-bieb, u aħrab; toqgħodx titnikker.

U ż-żagħżugħ - kien hu wkoll bin profeta - mar Ramot-gilgħad.

U wasal, u ra l-fizzjali tal-eżerċtu miġbura flimkien bilqiegħda, u qalilhom: "Għandi messaġġ għalik, kmandant."

U Ġeħu wieġbu: "Għal min minna?"

U wieġbu: "Għalik, kmandant."

U qam u daħal id-dar, u sawwablu ż-żejt fuq rasu u qallu: "Dan jgħid il-Mulej, Alla ta' Iżrael: 'Jien dliktek sultan fuq il-poplu tal-Mulej, fuq Iżrael.

Int tidrob lil dar Aħab, sidek, u hekk nitħallas tad-demm tal-qaddejja tiegħi l-profeti, u tad-demm tal-qaddejja kollha tal-Mulej minn id Ġeżabel.

Id-dar kollha ta' Aħab tinqered u neqred lil kull raġel, sew jekk ikun ilsir sew jekk ħieles, f'Iżrael.

U nagħmel minn dar Aħab bħalma għamilt minn dar Ġerobogħam bin Nebat u mid-dar ta' Bagħsa bin Aħija.

U lil Ġeżabel jikluha l-klieb fil-qasam ta' Ġeżragħel, u ma jkun hemm ħadd biex jidfinha.'

" U fetaħ il-bieb u ħarab.

U Ġeħu ħareġ għal ħdejn il-qaddejja ta' sidu, u dawn qalulu: "Kollox sewwa?

Għalfejn ġie għalik dan il-miġnun?"

U weġibhom: "Intom tafuh lil dak ir-raġel, u t-tpaċpiċ tiegħu."

U huma weġbuh: "Mhux tassew!

Għidilna!"

U qalilhom: "Dan u dan qalli," u żied: "Hekk qal il-Mulej: 'Dliktek sultan fuq Iżrael.' "

Malajr malajr ħadu kull wieħed mantaru, u firxuh taħt riġlejh fuq it-taraġ għeri, daqqew it-tromba u għajtu: "Ġeħu Sultan!"

Ġeħu bin Ġosafat, bin Nimsi, beda jikkonfoffa kontra Ġoram; u Ġoram kien jgħasses f'Ramot-gilgħad, hu u Iżrael kollu, minħabba Ħażajel, sultan ta' Aram.

U Ġoram, is-sultan, kien raġa' mar Ġeżragħel jiddewwa mill-ġrieħi, li kienu għamlulu l-Aramin, meta kien jitqabad ma' Ħażajel, is-sultan ta' Aram.

U Ġeħu qal: "Jekk intom taħsbuha hekk, ħadd minnkom ma għandu joħroġ mill-belt, u jmur iħabbar dan f'Ġeżragħel."

U Ġeħu rikeb il-karru, u mar Ġeżragħel, għax Ġoram kien hemm mixħut fis-sodda, u kien hemm ukoll Aħażija, sultan ta' Ġuda, billi kien niżel biex iżur lil Ġoram.

L-għassies kien fuq it-torri ta' Ġeżragħel, u lemaħ il-qatgħa ta' Ġeħu riesqa, u qal: "Qiegħed nara qatgħa nies."

U Ġoram qallu: "Aqbad rikkieb, u ibagħtu jiltaqa' magħhom, u jistaqsihom hux kollox sewwa."

U r-rikkieb rikeb iż-żiemel, u mar jiltaqa' miegħu, u qallu: "Dan jgħid is-sultan: 'Kollox sewwa?'

" U Ġeħu wieġeb: "X'għandek x'taqsam int jekk hux kollox sewwa?

Dur għal warajja."

U l-għassies ħabbar u qal: "Il-messaġġier wasal sa ħdejhom, imma ma ġiex lura."

U Ġoram bagħat rikkieb ieħor fuq iż-żiemel, u dan wasal ħdejhom, u qal: "Dan jgħid is-sultan: 'Kollox sewwa?'

Dur għal warajja!"

U l-għassies ħabbar u qal: "Wasal sa ħdejhom, imma ma ġiex lura.

Is-sewqan hu s-sewqan ta' Ġeħu bin Nimsi, għax isuq bħal miġnun."

Imbagħad Ġoram qalilhom: "Orbtu ż-żwiemel."

U rabtuhom mal-karru tiegħu.

U Ġoram, is-sultan ta' Iżrael, ħareġ, hu u Aħażija, sultan ta' Ġuda, kull wieħed fuq il-karru tiegħu, jiltaqgħu ma' Ġeħu, u sabuh fl-għalqa ta' Nabot, il-Ġeżragħeli.

U ġara li malli Ġoram ra lil Ġeħu qallu: "Sliem, Ġeħu?"

U dak wieġbu: "Xi sliem, sakemm idumu ż-żina ta' ommok Ġeżabel u l-qabda sħarijiet tagħha?"

U Ġoram dawwar il-karru biex jaħrab, u qal lil Aħażija: "Tradiment, Aħażija!"

U Ġeħu qabad il-qaws f'idu, u darab lil Ġoram bejn spallejh, u l-vleġġa ħarġet minn ġo qalbu, u miet fuq il-karru.

U mbagħad Ġeħu qal lil Bidkar, l-ajjutant tiegħu: "Aqbduh u waddbuh f'xi naħa tal-għalqa ta' Nabot, il-Ġeżragħeli; għax għadni niftakar li darba, meta jien u int konna rekbin wara Aħab missieru, il-Mulej xeħet fuqu din it-theddida:

'Ma rajtx jien ilbieraħ id-demm ta' Nabot,

u d-demm ta' wliedu?

Oraklu tal-Mulej.

Hekk inħallsek f'din l-istess għalqa,

oraklu tal-Mulej.'

Mela issa aqbduh u waddbuh fil-qasam skont il-kelma tal-Mulej."

U Aħażija, sultan ta' Ġuda, malli ra dan kollu, ħarab mit-triq ta' Bet-ħaggan, imma Ġeħu għamel għal warajh, u ordna: "Idorbuh lilu wkoll fuq il-karru."

U laqtuh fit-telgħa ta' Gur, li taħbat qrib Iblagħam, u ħarab lejn Megiddu, u miet hemmhekk.

U l-qaddejja tiegħu għabbewh fuq karru, u ħaduh Ġerusalemm, u difnuh ma' missirijietu f'qabru fil-belt ta' David.

Aħażija beda jsaltan fuq Ġuda fis-sena ħdax ta' Ġoram bin Aħab.

U Ġeħu ġie Ġeżragħel.

Xħin Ġeżabel semgħet, żebgħet għajnejha bl-ikħal, u żejnet rasha, u telgħet tittawwal mit-tieqa.

U kif Ġeħu wasal fil-bieb qaltlu: "Kollox sewwa ma' Żimri, il-qattiel ta' sidu?"

U hu rafa' għajnejh lejn it-tieqa, u weġibha: "Min hawn miegħi?

Min?"

U tnejn jew tliet uffiċjali ħarġu jittawlu; u hu qalilhom: "Waddbuha għal isfel!"

U huma waddbuha għal isfel, u r-raxx ta' demmha ċappas il-ħajt u ż-żwiemel, li għaddew jgħaffġu minn fuqha.

Imbagħad daħal il-belt, kiel u xorob, u qalilhom: "Morru araw lil dik il-misħuta, u idfnuha, għax hi bint sultan."

U marru jidfnuha, imma ma sabu xejn minnha ħlief il-qorriegħa, riġlejha u keffejn idejha.

U reġgħu lura jgħarrfu lil Ġeħu, u qalilhom: "Din hi l-kelma tal-Mulej, li lissen permezz tal-qaddej tiegħu Elija, it-Tisbi, meta qal: 'Laħam Ġeżabel jikluh il-klieb fl-għalqa ta' Ġeżragħel.

U jkun bħad-demel f'wiċċ l-art fl-għalqa ta' Ġeżragħel, il-ġisem mejjet ta' Ġeżabel, u ħadd ma jkun jista' jgħid: 'Din hi Ġeżabel.' "


Ġeħu u wlied Aħab

Aħab kellu sebgħin tifel f'Samarija.

U Ġeħu kiteb ittra u bagħatha s-Samarija lill-kapijiet ta' Iżrael , lill-anzjani u lil dawk li kienu jrabbu t-tfal ta' Aħab, u qalilhom: "Malli tasal għandkom din l-ittra, intom, li għandkom ħsieb ulied sidkom u għandkom f'idejkom il-karrijiet u ż-żwiemel u l-fortizzi u l-armi, araw min hu l-itjeb u l-aħjar fost ulied is-sultan għal fuq it-tron ta' missieru, u tqabdu għal dar sidkom."

Imma huma beżgħu ħafna, u qalu: "Ara, jekk żewġ slaten ma setgħux jiqfulu, kif nistgħu niqfulu aħna?"

U s-suprentendent tal-palazz, il-gvernatur tal-belt, l-anzjani u dawk li kienu jieħdu ħsieb it-tfal bagħtu jgħidu lil Ġeħu: "Aħna l-qaddejja tiegħek, u kulma tgħidilna nagħmluh.

Ma aħna ser nagħmlu lil ħadd sultan.

Agħmel dak li jidhirlek li hu sewwa."

U kitbilhom ittra oħra u qalilhom: "Jekk intom miegħi u lesti tisimgħu kliemi, aqbdu rjus ulied sidkom, u għada, bħal issa, ejjew għandi f'Ġeżragħel."

U wlied is-sultan, li kienu jlaħħqu sebgħin ruħ, kienu mqassmin għand il-kbarat tal-belt biex irabbuhom.

U ġara li malli waslitilhom l-ittra għandhom qabdu lil ulied is-sultan, sebgħin wieħed, u qatluhom, u qiegħdu rjushom fil-qfief, u bagħtuhom għand Ġeħu f'Ġeżragħel.

U marru jgħarrfu lis-sultan u jgħidulu: "Ġiebu rjus ulied is-sultan."

U hu weġibhom: "Qegħduhom żewġ gzuz fid-daħla tal-bieb sa filgħodu."

Filgħodu, imbagħad, ħareġ u waqaf quddiem il-poplu kollu u qalilhom: "Intom bla ħtija.

Araw, jiena kkonfoffajt kontra sidi, u qtiltu.

Imma dawn min qatilhom?

Kunu afu mela li xejn ma jaqa' fl-art minn kliem il-Mulej, li tkellem dwar id-dar ta' Aħab.

Il-Mulej għamel dak kollu li tkellem permezz tal-qaddej tiegħu Elija."

U Ġeħu qatel f'Ġeżragħel lil dawk kollha li kien fadal mid-dar ta' Aħab, u l-kbarat tiegħu, il-ħbieb u l-qassisin tiegħu, sakemm ma ħallielu anqas wieħed.

Imbagħad qam u mar is-Samarija.

Hu u sejjer wasal f'Bet-għeqed tar-rgħajja.

Ġeħu sab l-aħwa ta' Aħażija, is-sultan ta' Ġuda, u staqsiehom: "Min intom?" u weġbuh: "Aħna ħut Aħażija, u nżilna biex naraw kif inhuma wlied is-sultan u wlied is-sultana."

U hu qal: "Aqbduhom ħajjin."

U qabduhom ħajjin u qatluhom ħdejn il-bir ta' Bet-għeqed, tnejn u erbgħin raġel, u ma ħalla ebda wieħed minnhom.

Ġeħu u r-Rekabiti

U telaq minn hemm, u sab lil Ġeħonadab bin Rekab, li kien ġej jiltaqa' miegħu.

Sellimlu u qallu: "Qalbek sinċiera miegħi bħalma qalbi hi ma' qalbek?"

U Ġeħonadab wieġbu: "Hekk hi."

U qallu: "Jekk inhu hekk, agħtini idek."

U tah idu.

Imbagħad tellgħu ħdejh fuq il-karru.

Imbagħad qallu: "Ejja miegħi, u tara l-ħeġġa tiegħi għall-Mulej."

U rikkbu fuq il-karru tiegħu.

U wasal is-Samarija u qatel lil dawk kollha li kien għad fadal f'Samarija minn dar Aħab, sa ma qeridha għalkollox, skont il-kelma tal-Mulej, li kien qal lil Elija.

U Ġeħu laqqa' l-poplu kollu u qalilhom: "Aħab ftit weġġaħ lil Bagħal: Ġeħu jweġġħu ħafna aktar minnu.

Mela issa sejħuli lill-profeti kollha ta' Bagħal, u d-devoti kollha tiegħu, u l-qassisin kollha tiegħu - ma għandu jonqos ħadd - għax irrid noffri sagrifiċċju kbir f'ġieħ Bagħal.

Min jonqos, ma jibqax ħaj."

U Ġeħu għamel dan bil-ħażen ta' moħħu biex jeqred il-qaddejja ta' Bagħal.

U Ġeħu qal: "Niedu laqgħa kbira f'ġieħ Bagħal."

U niduha.

U Ġeħu bagħat messaġġiera ma' Iżrael kollu, u ġew il-qaddejja kollha ta' Bagħal, u ma kienx baqa' hemm wieħed li ma ġiex; u waslu fit-tempju ta' Bagħal, u mlewh minn tarf sa tarf.

U Ġeħu qal lis-suprentendent tal-ilbies: "Oħroġ l-ilbiesi għall-qaddejja kollha ta' Bagħal."

U ħarġilhom l-ilbies.

U Ġeħu u Ġeħonadab bin Rekab ġew fit-tempju ta' Bagħal, u qalu lill-qaddejja ta' Bagħal: "Fittxu u araw li ma jkunx hemm magħkom xi ħadd mill-qaddejja tal-Mulej; qisu li jkun hemm biss il-qaddejja ta' Bagħal."

U ġew biex joffru vittmi u sagrifiċċji tal-ħruq.

Ġeħu ħalla tmenin raġel barra, u qalilhom: "Min iħalli jaħrab lil xi ħadd minn dawk li jien se nħalli f'idejkom, iħallas b'ħajtu."

Ġara li, malli temm is-sagrifiċċju tal-ħruq, Ġeħu qal lill-gwardji u lill-fizzjali: "Morru u oqtluhom.

Tħallu lil ħadd jaħrab."

U għaddewhom minn xifer ix-xabla.

Imbagħad il-gwardji u l-fizzjali ħarġuhom 'il barra, u huma daħlu fis-santwarju tat-tempju ta' Bagħal.

U ħarġu minn hemm ix-xbieha tal-Asera li kien hemm fit-tempju ta' Bagħal u ħarquha.

Qerdu wkoll il-plier ta' Bagħal, u ħattew it-tempju ta' Bagħal, u għamlu floku latrina li għadha hemm sal-lum.

Is-saltna ta' Ġeħu

Ġeħu qered 'il Bagħal minn Iżrael.

Iżda Ġeħu ma warrabx mid-dnubiet li Ġerobogħam bin Nebat ġiegħel lil Iżrael jagħmlu, jiġifieri, l-għoġol tad-deheb li kien hemm f'Betel u f'Dan.

U l-Mulej qal lil Ġeħu: "Talli għamilt sewwa dak li jogħġobni, u għamilt lid-dar ta' Aħab kulma kelli f'qalbi, uliedek joqogħdu fuq it-tron ta' Iżrael sar-raba' ġenerazzjoni."

Imma Ġeħu ma qiesx li jimxi b'qalbu kollha fuq il-liġi tal-Mulej, Alla ta' Iżrael; ma warrabx mid-dnubiet li Ġerobogħam ġagħal jagħmlu 'l-Iżraelin.

F'dawk il-jiem il-Mulej beda jnaqqas mill-fruntieri ta' Iżrael, u Ħażajel beda jaħbat għal art Iżrael fil-medda kollha tagħha: in-naħa tal-Lvant tal-Ġordan, l-art kollha ta' Gilgħad, tal-Gadin, tar-Rubenin u tal-Manassin, minn Għarogħer, li taħbat ħdejn l-Arnon, sa Gilgħad u Basan.

U l-bqija tal-ġrajja ta' Ġeħu u kulma għamel, u kulma wettaq, kollha jinsabu miktuba fi Ktieb il-Ġrajja tas-Slaten ta' Iżrael.

U Ġeħu strieħ ma' missirijietu, u difnuh f'Samarija; u saltan floku Ġeħowaħaż, ibnu.

U ż-żmien li fih saltan Ġeħu fuq Iżrael f'Samarija kien ta' tmienja u għoxrin sena.


Għatalija sultana fuq Ġuda

Għatalija kienet omm Aħażija, u malli rat li miet binha, qabdet u qatlet in-nisel kollu tas-sultan.

U Ġeħoseba , bint is-sultan Ġeħoram, u oħt Aħażija, ħadet lil Ġowas bin Aħażija - ħatfitu bil-moħbi, lilu u l-imreddgħa tiegħu, minn qalb ulied is-sultan, li kienu se joqtluhom fil-kamra tas-sodod - u ħbietu minn għajnejn Għatalija, u hekk ma qatluhx.

U dam moħbi magħha f'dar il-Mulej sitt snin, filwaqt li Għatalija kienet issaltan fuq il-pajjiż.

Fis-seba' sena Ġeħojada bagħat iġib il-kapijiet tal-mija tal-Karin u tal-gwardji tal-korp, u daħħalhom miegħu f'dar il-Mulej, u għamel patt magħhom, u ġagħalhom jaħilfu f'dar il-Mulej, u wriehom lil bin is-sultan.

U tahom dawn l-ordnijiet u qalilhom: "Dan għandkom tagħmlu: terz minnkom li tidħlu s-Sibt għassu l-palazz, u terz fil-bieb ta' Sur, u terz fil-bieb tal-Gwardji; hekk tagħmlu l-għassa tal-palazz.

U żewġ diviżjonijiet li joħorġu s-Sibt jgħassu t-Tempju tal-Mulej madwar is-sultan.

Iddawru s-sultan dawramejt, kulħadd bl-armi f'idu, u kull min jipprova jaqsam il-fili tagħkom, oqtluh.

Ibqgħu mas-sultan, imur fejn imur."

Il-kapijiet tal-mija għamlu kulma kien ordnalhom Ġeħojada, il-qassis, u kull wieħed ħa n-nies tiegħu - sew dawk li kienu deħlin is-Sibt, kemm dawk li kienu ħerġin - u marru għand il-qassis Ġeħojada.

U dan ta lill-kapijiet tal-mija l-lanez u t-tarkiet tas-sultan David, li kien hemm f'dar il-Mulej.

U l-gwardji, kull wieħed bl-armi f'idu, qagħdu min-naħa tan-Nofsinhar tat-tempju san-naħa tat-Tramuntana, iħarsu lejn l-artal u t-tempju, madwar is-sultan.

Ġeħojada mbagħad ħareġ lil bin is-sultan u xeddlu l-kuruna, u tah l-insinja, u għamluh sultan; dilkuh, u bdew iċapċpu jdejhom u jgħajtu "Viva s-sultan!"

U Għatalija, malli semgħet l-għajjat tal-gwardji u tal-poplu, marret għal fuq il-poplu f'dar il-Mulej.

U ħarset, u hemm kien is-sultan wieqaf fuq tribuna skont id-drawwa, u l-kantanti u t-trumbetti maġenb is-sultan, u l-poplu kollu tal-pajjiż jifraħ u jdoqq it-trumbetti.

Għatalija ċarrtet ħwejjiġha u bdiet tgħajjat: "Tradiment!

Tradiment!"

U Ġeħojada l-qassis ordna lill-kapijiet tal-mija u l-kapijiet tal-mija tal-eżerċtu, u qalilhom: 'Oħorġuha 'l barra mill-palazz bejn żewġ fillieri suldati, u kull min imur warajha, oqtluh bix-xabla."

Għax il-qassis kien qal: "Ma joqtluhiex fid-dar tal-Mulej."

U meddew idejhom fuqha, u kif waslet fid-daħla taż-żwiemel għal ġewwa l-palazz tas-sultan, qatluha hemmhekk.

Ġeħojada għamel patt bejn il-Mulej u bejn is-sultan u bejn il-poplu li jkunu poplu tal-Mulej, u bejn is-sultan u l-poplu.

U l-poplu kollu tal-pajjiż daħal fit-tempju ta' Bagħal, u ġarrfuh, u farrku l-artali u x-xbihat tiegħu għalkollox, u 'l Mattan, qassis ta' Bagħal, qatluh quddiem l-artal.

Ġeħojada, il-qassis, qiegħed għases mat-tempju tal-Mulej.

Imbagħad laqqa' l-kapijiet tal-mija, il-Karin u l-gwardji u l-poplu kollu tal-pajjiż, u niżżlu lis-sultan mit-tempju tal-Mulej u daħlu fil-palazz mill-bieb tal-gwardji u s-sultan qagħad fuq it-tron irjali.

Feraħ il-poplu kollu tal-pajjiż; u l-belt strieħet; u 'l Għatalija qatluha bix-xabla fil-palazz tas-sultan.


Ġeħowas sultan ta' Ġuda

Ġeħowas kellu seba' snin meta sar sultan.

Kienet is-seba' sena ta' Ġeħu meta beda jsaltan Ġeħowas, u dam erbgħin sena jsaltan f'Ġerusalemm; ommu kien jisimha Sibja, minn Birsaba.

U Ġeħowas għamel is-sewwa f'għajnejn il-Mulej iż-żmien kollu li kien imexxih Ġeħojada, il-qassis.

Biss is-santwarji ma warrabhomx, għax il-poplu baqa' joffri s-sagrifiċċji u l-inċens fis-santwarji.

U Ġeħowas qal lill-qassisin: "Il-fidda kollha kkonsagrata li jġibu fit-tempju tal-Mulej - il-fidda mit-taxxi personali, il-fidda tar-riskatt, u l-flus li wieħed kien iġib minn rajh f'dar il-Mulej - jeħduhom il-qassisin, kull wieħed mingħand min kien jafu, u jsewwu l-ħsara tat-tempju, kull fejn kien hemm xi konsentura.

Imma ġara li sas-sena tlieta u għoxrin tas-sultan Ġeħowas, il-qassisin kienu għadhom ma sewwewx il-ħsara li kien hemm fit-tempju.

U s-sultan Ġeħowas sejjaħ lil Ġeħojada, il-qassis, u l-qassisin l-oħra u qalilhom: "Għaliex ma sewwejtux il-ħsara li hemm fit-tempju?

Minn issa 'l quddiem teħdux flus mingħand min tafuh, imma għadduh għat-tiswija tal-ħsara fit-tempju."

Il-qassisin aċċettaw li ma jeħdux aktar flus mingħand il-poplu, u li ma jsewwux huma l-ħsara tat-tempju.

Imbagħad Ġeħojada, il-qassis, ħa senduq, taqqablu l-għatu u qiegħdu maġenb l-artal, fuq in-naħa tal-lemin int u dieħel fit-tempju tal-Mulej.

U l-qassisin, li kienu jgħassu l-bieb, kienu jixħtu fih il-flus kollha li n-nies kienu jġibu fit-tempju tal-Mulej.

Kull meta kienu jaraw li kien hemm biżżejjed flus fis-senduq, l-iskriba tas-sultan, u l-qassis il-kbir, kienu jiġu u jiġbruhom, u jgħoddu l-flus li kien hemm f'dar il-Mulej.

Imbagħad kienu jgħaddu l-flus magħduda f'idejn l-imgħallmin li kienu jieħdu ħsieb ix-xogħol tat-tempju tal-Mulej; u dawn kienu jħallsu l-ħaddiema tal-injam, u l-bennejja li kienu jaħdmu f'dar il-Mulej, il-bennejja tal-ħitan u n-naġġara għax-xiri tal-injam u tal-ġebel għat-tiswija tal-ħsarat fil-ħitan u għall-ispejjeż għal tiswijiet oħra f'dar il-Mulej.

Imma b'dawn il-flus li nġiebu f'dar il-Mulej, ma għamlux għal dar il-Mulej la lniebi tal-fidda, la mqassijiet, la bwieqi, la trombi, u ebda ħaġa oħra tad-deheb jew tal-fidda; kienu jagħtu kollox lill-ħaddiema biex bihom isewwu dar il-Mulej.

Anqas ma kienu jitolbu l-kontijiet mingħand in-nies li kienu jerħulhom il-flus f'idejhom biex dawn jagħtuhom lill-ħaddiema, għaliex kienu jimxu bis-sewwa.

Imma l-flus tas-sagrifiċċji tar-riparazzjoni u s-sagrifiċċji tal-purifikazzjoni, ma kinux imorru għat-tempju tal-Mulej, iżda għall-qassisin.

Ħażajel jaħbat għal Ġerusalemm

Ħażajel, sultan ta' Aram, tala' biex jaħbat għal Gatt, u rebaħha.

Imbagħad għamel il-ħsieb li jitla' għal Ġerusalemm.

Imma Ġeħowas, sultan ta' Ġuda, ħa l-offerti mqaddsa kollha li kienu kkonsagraw missirijietu Ġosafat, Ġeħoram u Aħażija, slaten ta' Ġuda, u kulma kien ikkonsagra hu stess, u d-deheb kollu li kien hemm fit-teżori tat-tempju tal-Mulej, u l-palazz tas-sultan, u bagħat kollox lil Ħażajel, sultan ta' Aram, u dan warrab minn Ġerusalemm.

U l-bqija tal-ġrajja tas-sultan Ġeħowas, u ta' kulma għamel, kollha jinsabu miktuba fi Ktieb il-Ġrajja tas-Slaten ta' Ġuda.

Il-qaddejja tiegħu qamu u għamlu konfoffa, u qatlu lil Ġowas fid-dar ta' Millu, fin-niżla ta' Sella.

Kienu darbuh Ġożakar bin Simgħat u Ġeħożabad bin Somer, il-qaddejja tiegħu; u miet, u difnuh ma' missirijietu fil-belt ta' David, u beda jsaltan floku Amasija, ibnu.


Ġeħowaħaż, sultan ta' Iżrael

Fis-sena tlieta u għoxrin ta' Ġowas bin Aħażija, sultan ta' Ġuda, sar sultan ta' Iżrael Ġeħowaħaż bin Ġeħu, f'Samarija, u dam isaltan sbatax-il sena.

U għamel il-ħażin f'għajnejn il-Mulej, u mexa fuq id-dnubiet ta' Ġerobogħam bin Nebat, li dan ġagħal lil Iżrael jagħmlu, u ma warrabx minnhom.

U xegħlet il-korla tal-Mulej kontra Iżrael, u rħiehom f'idejn Ħażajel, is-sultan ta' Aram, u f'idejn Benħadad bin Ħażajel, għal dak iż-żmien kollu.

U Ġeħowaħaż talab ħniena lill-Mulej u l-Mulej semgħu għax ra l-hemm ta' Iżrael, billi s-sultan ta' Aram kien qiegħed jgħakkishom.

U l-Mulej ta salvatur lil Iżrael u ħelishom minn taħt idejn Aram; u wlied Iżrael għammru fi djarhom bħal qabel.

Imma ma warrbux mid-dnubiet ta' dar Ġerobogħam, li dan ġagħal lil Iżrael jagħmlu; imxew fuqhom, u waqqfu saħansitra x-xbihat tal-Asera f'Samarija.

Għalhekk Ġeħowaħaż ma kienx baqagħlu nies ħlief ħamsin rikkieba, għaxar karrijiet, u għaxart elef fanterija, għaliex kien qeridhom is-sultan ta' Aram, u għamilhom trab għall-irfis.

U l-bqija tal-ġrajja ta' Ġeħowaħaż, u kulma għamel, u kemm wettaq jinsabu miktuba fi Ktieb il-Ġrajja tas-Slaten ta' Iżrael.

U strieħ Ġeħowaħaż ma' missirijietu, u difnuh f'Samarija; u beda jsaltan floku Ġowas, ibnu.

Ġowas, sultan ta' Iżrael

Fis-sena sebgħa u tletin tas-sultan Ġowas, sultan ta' Ġuda, laħaq sultan ta' Iżrael Ġeħowas bin Ġeħowaħaż f'Samarija, u saltan għal sittax-il sena.

U għamel il-ħażin f'għajnejn il-Mulej u ma warrabx mid-dnubiet kollha ta' Ġerobogħam bin Nebat, li dan ġagħal lil Iżrael jagħmlu, imma mexa fuqhom.

U l-bqija tal-ġrajja ta' Ġowas, u kulma għamel, u kemm wettaq meta tqabad ma' Amasija, sultan ta' Ġuda, jinsabu miktubin fi Ktieb il-Ġrajja tas-Slaten ta' Iżrael.

U Ġowas strieħ ma' missirijietu; u Ġerobogħam tela' fuq it-tron tiegħu.

Ġowas difnuh f'Samarija mas-slaten ta' Iżrael.

Il-mewt ta' Eliżew

Eliżew marad b'marda li kellu jmut biha.

U Ġowas sultan ta' Iżrael niżel ħdejh, u beda jibki quddiemu u jgħajjat: "Missier, Missier !

Il-karru ta' Iżrael u r-rikkieb tiegħu!"

U Eliżew qallu: "Ħu f'idejk qaws u vleġeġ."

U ħa f'idu qaws u vleġeġ.

U Eliżew qal lis-sultan ta' Iżrael: "Qiegħed idek fuq il-qaws ."

U dak qiegħed idu fuq il-qaws; u Eliżew poġġa idejh fuq idejn is-sultan, u qallu: "Iftaħ it-tieqa n-naħa tal-Lvant."

U dak fetaħha.

U Eliżew qallu: "Waddab vleġġa."

U dak waddabha, u l-ieħor qallu: "Dik hi vleġġa ta' rebħa mingħand il-Mulej, u vleġġa ta' rebħa fuq Aram; għax int għad tidrob lil Aram f'Afek sakemm teqirdu."

Imbagħad qallu wkoll: "Ħu l-vleġeġ."

U dak ħadhom, u Eliżew qal lis-sultan ta' Iżrael: "Idrob l-art!"

U dak darab l-art għal tliet darbiet, u waqaf.

U l-bniedem ta' Alla għadab għalih, u qallu: "Li kieku drabt l-art ħamsa jew sitt darbiet, kont tkisser l-Aramin sa ma teqridhom.

Imma issa tliet darbiet biss tista' tirbaħ lill-Aramin."

U Eliżew miet u difnuh.

Fi dħul is-sena qatgħa ħallelin minn Mowab bdew deħlin fil-pajjiż.

Darba, meta xi wħud kienu qegħdin jidfnu wieħed mejjet, raw qatgħa minnhom u xeħtu r-raġel fil-qabar ta' Eliżew u telqu.

Malli r-raġel mejjet mess mal-għadam ta' Eliżew, ħa l-ħajja, u qam fuq riġlejh.

Gwerra bejn Iżrael u Aram

U Ħażajel, sultan ta' Aram, baqa' jgħakkes lil Iżrael iż-żmien kollu ta' Ġeħowaħaż.

U l-Mulej ħenn għalihom, u tħassarhom u dar lejhom minħabba l-patt tiegħu ma' Abraham, Iżakk u Ġakobb.

Ma riedx jeqridhom, u anqas qatt sal-lum ma warrabhom minn quddiemu.

Imbagħad miet Ħażajel, sultan ta' Aram, u daħal isaltan floku Benħadad, ibnu.

U Ġeħowas bin Ġeħowaħaż raġa' ħa lura l-ibliet minn id Benħadad bin Ħażajel, li dan kien ħa minn id Ġeħowaħaż missieru fil-gwerra.

Tliet darbiet Ġowas għelbu, u raġa' ħa lura l-ibliet ta' Iżrael.


Amasija sultan ta' Ġuda

Fit-tieni sena ta' Ġowas bin Ġowaħas, sultan ta' Iżrael, beda jsaltan Amasija bin Ġowas sultan ta' Ġuda.

Kellu ħamsa u għoxrin sena meta sar sultan, u saltan f'Ġerusalemm għal disgħa u għoxrin sena; u ommu kien jisimha Ġeħogħadin minn Ġerusalemm.

U għamel is-sewwa f'għajnejn il-Mulej, imma mhux bħal David missieru.

Għamel kulma kien għamel Ġowas missieru.

Biss ma warrabx is-santwarji, u l-poplu baqa' joffri s-sagrifiċċji u jaħraq l-inċens fis-santwarji.

Ġara li malli saħħaħ is-saltna f'idejh, qatel il-qaddejja tiegħu, li kienu qatlu lis-sultan missieru.

Imma ma qatilx lil ulied il-qattelin, skont ma hemm miktub fil-ktieb tal-liġi ta' Mosè, fejn il-Mulej ordna u qal: "Ma jinqatlux il-missirijiet għall-ulied, u l-ulied għall-missirijiet, imma kulħadd jinqatel għal dnubu."

Hu għeleb lill-Edumin f'wied il-Melħ, għaxart elef b'kollox; ħa Sela fil-ġlied, u semmieha Ġoktijel, kif għadu jisimha sal-lum.

Imbagħad Amasija bagħat messaġġiera għand Ġeħowas bin Ġeħowaħaż, bin Ġeħu, sultan ta' Iżrael, jgħidulu: "Ejja ħa niltaqgħu wiċċ imb wiċċ."

U Ġeħowas, is-sultan ta' Iżrael, bagħat jgħid lil Amasija, sultan ta' Ġuda, u qallu: "L-għollieq tal-Libanu bagħat jgħid liċ-ċedru li hemm fil-Libanu u qallu: 'Agħtini 'l bintek għal ibni b'martu.'

Imma għaddew il-bhejjem selvaġġi li hemm fil-Libanu u għaffġu l-għollieq.

Int farrakt lil Edom, u qalbek tkabbret.

Ifraħ bil-glorja, u oqgħod f'darek.

Għaliex tistieden il-gwaj, biex titlef int u Ġuda miegħek?"

Imma Amasija ma samax; u Ġeħowas, sultan ta' Iżrael, tala' u ltaqgħu wiċċ imb wiċċ għall-ġlied hu u Amasija, sultan ta' Ġuda, f'Betxemex li hemm f'Ġuda.

U Ġuda tħarbat quddiem Iżrael; u ħarbu, kulħadd lejn l-għarix tiegħu.

U Ġeħowas, sultan ta' Iżrael, qabad f'idejh f'Betxemex lil Amasija, sultan ta' Ġuda, bin Ġeħowas, bin Aħażija, u ġew Ġerusalemm.

Hemm fetaħ tiċrita ta' erba' mitt driegħ fil-ħajt ta' Ġerusalemm minn bieb Efrajm sal-bieb tal-kantuniera.

U ħa d-deheb u l-fidda kollha, u t-tagħmir kollu li kien jinsab fit-tempju tal-Mulej, u fl-imħażen tal-palazz tas-sultan, flimkien ma' xi rġiel b'rahan, u raġa' lura s-Samarija.

Il-bqija tal-ġrajja ta' Ġeħowas u kulma għamel, u kemm wettaq u l-ġlied tiegħu ma' Amasija, sultan ta' Ġuda, jinsabu miktuba fi Ktieb il-Ġrajja tas-Slaten ta' Iżrael.

U Ġeħowas strieħ ma' missirijietu, u difnuh f'Samarija mas-slaten ta' Iżrael, u daħal isaltan floku Ġerobogħam ibnu.

Amasija bin Ġowas, sultan ta' Ġuda, għex ħmistax-il sena wara l-mewt ta' Ġeħowas bin Ġeħowaħaż, sultan ta' Iżrael.

Il-bqija tal-ġrajja ta' Amasija jinsabu miktuba fi Ktieb il-Ġrajja tas-Slaten ta' Ġuda.

Għamlu konfoffa kontrih f'Ġerusalemm, u hu ħarab f'Lakis; u bagħtu nies warajh f'Lakis u qatluh hemm.

Imbagħad ġarrewh fuq iż-żwiemel, u difnuh f'Ġerusalemm ma' missirijietu fil-belt ta' David.

U l-poplu kollu ta' Ġuda qabdu lil Għażarija, li kellu sittax-il sena, u għamluh sultan flok missieru Amasija.

Hu bena Elat u ġiebha lura lil Ġuda, wara li strieħ is-sultan ma' missirijietu.

Ġerobogħam sultan fuq Iżrael

Fis-sena ħmistax ta' Amasija bin Ġowas, sultan ta' Ġuda, beda jsaltan Ġerobogħam bin Ġowas, sultan ta' Iżrael, f'Samarija u dam isaltan wieħed u erbgħin sena.

Għamel il-ħażin f'għajnejn il-Mulej, għax ma warrabx mid-dnubiet ta' Ġerobogħam bin Nebat, li dan ġiegħel lil Iżrael jagħmlu.

Hu kien li raġa' wassal il-fruntieri ta' Iżrael mid-daħla ta' Ħamat sal-baħar tal-Għaraba , skont il-kelma tal-Mulej, Alla ta' Iżrael, permezz tal-qaddej tiegħu, il-profeta Ġona bin Amittaj, li kien minn Gat-ħefer.

Għax kien ra l-Mulej id-diqa kbira u morra ta' Iżrael; ma kien fadal ħadd, la lsir u la ħieles; u ma kien hemm ebda salvatur għal Iżrael.

Imma billi l-Mulej ma kienx qatagħha li jħassar isem Iżrael minn taħt is-smewwiet, salvahom permezz ta' Ġerobogħam bin Ġowas.

U l-bqija tal-ġrajja ta' Ġerobogħam, u kulma għamel, u kemm wettaq, u l-gwerer tiegħu, u kif reġġa' lura għand Iżrael lil Damasku u lil Ħemat, li kienu ta' Ġuda, huma miktuba fi Ktieb il-Ġrajja tas-Slaten ta' Iżrael.

Ġerobogħam strieħ ma' missirijietu mas-slaten ta' Iżrael, u daħal isaltan floku Żakkarija ibnu.


Għażarija sultan ta' Ġuda

Fis-sena sebgħa u għoxrin ta' Ġerobogħam, sultan ta' Iżrael, beda jsaltan Għażarija bin Amasija, sultan ta' Ġuda.

Kellu sittax-il sena meta beda jsaltan, u saltan għal tnejn u ħamsin sena f'Ġerusalemm; ommu kien jisimha Ġekolija minn Ġerusalemm.

U għamel is-sewwa f'għajnejn il-Mulej, bħalma kien għamel Amasija missieru.

Imma s-santwarji ma tneħħewx; il-poplu kien għadu joffri s-sagrifiċċji u jaħraq l-inċens fis-santwarji.

U l-Mulej darab lis-sultan, u dan baqa' lebbruż sa jum mewtu; u kien jgħammar f'dar maqtugħa għaliha.

U Ġotam, bin is-sultan, kien jieħu ħsieb il-palazz u jamministra l-ġustizzja lill-poplu tal-pajjiż.

U l-bqija tal-ġrajja ta' Għażarija, u kulma għamel, huma miktuba fi Ktieb il-Ġrajja tas-Slaten ta' Ġuda.

U Għażarija strieħ ma' missirijietu, u difnuh ma' missirijietu fil-belt ta' David; u beda jsaltan floku ibnu Ġotam.

Żakkarija sultan ta' Iżrael

Fis-sena tmienja u tletin ta' Għażarija, sultan ta' Ġuda, beda jsaltan fuq Iżrael Żakkarija bin Ġerobogħam f'Samarija għal sitt xhur.

U għamel il-ħażin f'għajnejn il-Mulej, bħalma kienu għamlu missirijietu, u ma warrabx mid-dnubiet ta' Ġerobogħam bin Nebat, li ġagħal lil Iżrael jagħmlu.

U kkonfoffa kontra tiegħu Sallum bin Ġabes, u darbu f'Iblagħam, u qatlu; u beda jsaltan floku.

U l-bqija tal-ġrajja ta' Żakkarija jinsabu miktuba fil-Ktieb il-Ġrajja tas-Slaten ta' Iżrael.

Dan kien kliem il-Mulej li kien qal lil Ġeħu: "Uliedek joqogħdu fuq it-tron sar-raba' nisel."

U hekk kien.

Sallum sultan ta' Iżrael

Sallum bin Ġabes beda jsaltan fuq Iżrael fis-sena disgħa u tletin ta' Għużżija, sultan ta' Ġuda, u baqa' jsaltan għal xahar f'Samarija.

U qam Menaħem bin Gadi minn Tirsa u mar is-Samarija, u darab lil Sallum bin Ġabes f'Samarija, u qatlu; u beda jsaltan floku.

U l-bqija tal-ġrajja ta' Sallum, u l-konfoffa li għamel, huma kollha miktuba fi Ktieb il-Ġrajja tas-Slaten ta' Iżrael.

Imbagħad Menaħem ħarbat lil Tifsah u kulma kien hemm fiha, u l-inħawi tagħha, ibda minn Tirsa, għax din ma fetħitlux bibienha, u darabha u ħarbatha, u nifed in-nisa tqal tagħha bix-xabla.

Menaħem sultan ta' Iżrael

Fis-sena disgħa u tletin ta' Għażarija, sultan ta' Ġuda, beda jsaltan Menaħem bin Gadi fuq Iżrael, u dam isaltan għaxar snin f'Samarija.

U għamel il-ħażin f'għajnejn il-Mulej, ma warrabx mid-dnubiet ta' Ġerobogħam bin Nebat, li dan ġagħal lil Iżrael jagħmlu.

Fi żmienu ġie Pul , sultan tal-Assirja, fil-pajjiż; u Menaħem ta lil Pul elf talent fidda biex dan jagħtih daqqa ta' id biex isaħħaħ is-saltna f'idejh.

U Menaħem xeħet il-ħlas ta' dawn il-flus fuq Iżrael; fuq l-għonja kollha, li kellhom iħallsu ħamsin xekel tal-fidda kull wieħed lis-sultan tal-Assirja.

U s-sultan tal-Assirja raġa' lura, u ma baqax aktar fil-pajjiż.

U l-bqija tal-ġrajja ta' Menaħem, u kulma għamel, huma miktuba fi Ktieb il-Ġrajja tas-Slaten ta' Iżrael.

Menaħem strieħ ma' missirijietu; u daħal isaltan floku Pekaħija ibnu.

Pekaħija sultan ta' Iżrael

Fis-sena ħamsin ta' Għażarija, sultan ta' Ġuda, beda jsaltan Pekaħija bin Menaħem fuq Iżrael f'Samarija, u dam isaltan sentejn.

U għamel il-ħażin f'għajnejn il-Mulej; ma warrabx mid-dnubiet ta' Ġerobogħam bin Nebat, li dan ġagħal lil Iżrael jagħmlu.

U kkonfoffaw kontra tiegħu Pekaħ bin Remalija, l-ajjutant tiegħu, u darbu f'Samarija, fit-torri tal-palazz tas-sultan; miegħu kellu ħamsin raġel minn ulied il-Gilgħadin.

Qatlu u daħal isaltan floku.

U l-bqija tal-ġrajja ta' Pekaħija, u kulma għamel, huma miktuba fi Ktieb il-Ġrajja tas-Slaten ta' Iżrael.

Pekaħ sultan ta' Iżrael

Fis-sena tnejn u ħamsin ta' Għażarija, sultan ta' Ġuda, Pekaħ bin Remalija beda jsaltan fuq Iżrael f'Samarija, u dam isaltan għoxrin sena.

Fi żmien Pekaħ, sultan ta' Iżrael, Tiglat-pileser, sultan tal-Assirja, ġie u ħa f'idejh Għijjon, Abel-bet-magħka, Ġanuħa, Kades, Ħasor, Gilgħad u l-Galilija u l-art kollha ta' Naftali, u tturufnahom lejn l-Assirja.

Hosegħa bin Ela kkonfoffa kontra Pekaħ bin Remalija, u darbu u qatlu, u beda jsaltan floku fis-sena għoxrin ta' Ġotam bin Għużżija.

U l-bqija tal-ġrajja ta' Pekaħ, u kulma għamel, huma kollha miktuba fi Ktieb il-Ġrajja tas-Slaten ta' Iżrael.

Ġotam sultan ta' Ġuda

Fit-tieni sena ta' Pekaħ bin Remalija, sultan ta' Iżrael, beda jsaltan Ġotam bin Għużżija, sultan ta' Ġuda.

Kellu ħamsa u għoxrin sena meta beda jsaltan u dam isaltan sittax-il sena f'Ġerusalemm; u ommu kien jisimha Ġerusa, bint Sadok.

U għamel is-sewwa f'għajnejn il-Mulej, bħalma kien għamel Għużżija missieru.

Imma ma tneħħewx is-santwarji; il-poplu baqa' joffri s-sagrifiċċji u jaħraq l-inċens fis-santwarji.

Huwa bena wkoll il-Bieb il-Kbir tat-tempju tal-Mulej.

U l-bqija tal-ġrajja ta' Ġotam, u kulma għamel, huma miktuba kollha fi Ktieb il-Ġrajja tas-Slaten ta' Ġuda.

F'dak iż-żmien il-Mulej beda jibgħat kontra Ġuda lil Resin, sultan ta' Aram, u 'l Pekaħ bin Remalija.

U Ġotam strieħ ma' missirijietu, u difnuh ma' missirijietu fil-belt ta' David missieru; u daħal isaltan floku Aħaż ibnu.


Aħaż sultan ta' Ġuda

Fis-sena sbatax ta' Pekaħ bin Remalija, beda jsaltan Aħaż bin Ġotam, sultan ta' Ġuda.

Kellu għoxrin sena meta Aħaż beda jsaltan, u dam isaltan sittax-il sena f'Ġerusalemm; u ma għamilx is-sewwa f'għajnejn il-Mulej, Alla tiegħu, bħal David missieru.

U qabad it-triq tas-slaten ta' Iżrael, u wasal biex għadda lil ibnu min-nar skont id-drawwa moqżieża tal-ġnus, li l-Mulej kien keċċiehom minn quddiem ulied Iżrael.

U offra sagrifiċċji, u ħaraq l-inċens fuq l-għoljiet u l-għaqbiet, u taħt kull siġra tħaddar.

Imbagħad Resin, sultan ta' Aram, u Pekaħ bin Remalija, sultan ta' Iżrael, telgħu biex jaħbtu għal Ġerusalemm u dawruha; imma lil Aħaż ma setgħux jegħlbuh.

Dak iż-żmien is-sultan ta' Edom raġa' ħa lil Elat għall-Edumin, u keċċa lin-nies ta' Ġuda minn Elat; u ġew l-Edumin f'Elat u baqgħu jgħammru hemm sal-lum.

Aħaż bagħat messaġġiera lil Tiglat-pileser, sultan tal-Assirja, jgħidulu: "Jiena l-qaddej tiegħek u ibnek.

Itla', u ejja eħlisni minn id is-sultan ta' Aram, u minn id is-sultan ta' Iżrael, għax qamu għalija."

U Aħaż qabad il-fidda u d-deheb li kienu jinsabu fit-tempju tal-Mulej, u fit-teżori tal-palazz tas-sultan, u bagħathom b'rigal lis-sultan tal-Assirja.

U s-sultan tal-Assirja ta widen għat-talba tiegħu.

U s-sultan tal-Assirja tala' għal Damasku, u ħadha f'idejh, u tturufna lil niesha lejn Kir, u lil Resin qatlu.

U s-sultan Aħaż mar jiltaqa' ma' Tiglat-pileser, sultan tal-Assirja, f'Damasku, u ra artal li kien hemm f'Damasku; u s-sultan Aħaż bagħat lil Urija, il-qassis, il-qisien tal-artal, u l-mudell tiegħu bil-fattizzi tiegħu kollha.

U Urija, il-qassis, bena l-artal, kollox skont ma kien bagħat jgħidlu Aħaż minn Damasku; hekk għamel Urija, il-qassis, sakemm kien għadu ma wasalx is-sultan Aħaż minn Damasku.

U s-sultan wasal minn Damasku, u ra l-artal, u s-sultan resaq lejn l-artal, u offra s-sagrifiċċji fuqu.

U ħaraq il-vittma u l-offerti tiegħu, u sawwab il-libazzjoni tiegħu, u xerred id-demm tal-vittmi tas-sliem tiegħu fuq l-artal.

U l-artal tal-bronż li kien quddiem il-Mulej neħħieh minn bejn l-artal tiegħu u t-tempju tal-Mulej, u poġġieh ħdejn l-artal fuq in-naħa tat-Tramuntana.

U s-sultan Aħaż ordna lil Urija, il-qassis, u qallu: "Is-sagrifiċċji tal-ħruq ta' filgħodu, u l-offerti ta' filgħaxija, u s-sagrifiċċji tas-sultan u l-offerti tiegħu, u s-sagrifiċċji tal-ħruq tal-poplu u l-offerti tagħhom, u l-libazzjonijiet tagħhom, u d-demm tal-vittmi maħruqa, aħraqhom kollha fuq l-artal il-kbir, u roxx fuqu d-demm kollu tal-vittmi tal-ħruq.

L-artal tal-bronż ħallih fi ħsiebi."

U Urija, il-qassis, għamel kollox skont ma ordnalu s-sultan Aħaż.

U s-sultan Aħaż qala' l-panewijiet tal-imqagħad, u neħħa minn fuqhom il-lenbija; u l-vaska l-kbira niżżilha minn fuq il-baqar tal-bronż li kienu taħtha, u qegħedha fuq ċangatura tal-ġebel.

U l-mogħdija tas-Sibt li kienu bnew fit-tempju, u d-dħul ta' barra tas-sultan fit-tempju tal-Mulej, neħħiehom minħabba s-sultan tal-Assirja .

U l-bqija tal-ġrajja tas-sultan Aħaż, u kulma għamel, jinsabu miktuba fi Ktieb il-Ġrajja tas-Slaten ta' Ġuda.

U Aħaż strieħ ma' missirijietu, u difnuh ma' missirijietu fil-belt ta' David; u daħal isaltan floku Ħeżekija, ibnu.


Ħosegħa l-aħħar sultan ta' Iżrael

Fis-sena tnax ta' Aħaż, sultan ta' Ġuda, Ħosegħa bin Ela beda jsaltan f'Samarija fuq Iżrael , u dam disa' snin.

Għamel dak li hu ħażin f'għajnejn il-Mulej, imma mhux daqs is-slaten ta' Iżrael ta' qablu.

Salmaneser , sultan tal-Assirja, tala' għalih, u Ħosegħa sar il-qaddej tiegħu, u beda jħallas il-ħaraġ.

Imma s-sultan tal-Assirja kixef konfoffa li Ħosegħa kien qiegħed iħejji; għax dan kien bagħat messaġġiera għand Suwa, sultan tal-Eġittu, u ma kienx bagħat il-ħaraġ lis-sultan tal-Assirja bħalma kien jagħmel is-soltu minn sena għal sena.

U s-sultan tal-Assirja qabdu u żammu marbut fil-ħabs.

Is-sultan tal-Assirja tala' għalihom, u dar il-pajjiż kollu, ħabat għas-Samarija, u għalaqha minn kullimkien għal tliet snin.

Fid-disa' sena ta' Ħosegħa, is-sultan tal-Assirja qabad f'idejh is-Samarija, karkar l-Iżraelin lejn l-Assirja u ġagħalhom jgħammru f'Ħalaħ u matul il-Ħabor, xmara ta' Gożan, u fl-ibliet tal-Medja.

Dan kollu ġralhom għaliex ulied Iżrael kienu dinbu kontra l-Mulej, Alla tagħhom, li kien tellagħhom mill-Eġittu minn taħt idejn il-Fargħun, is-sultan tal-Eġittu.

Iżda huma bdew iqimu allat oħra; imxew fuq id-drawwiet tal-ġnus li Alla kien keċċa minn quddiem ulied Iżrael, u fuq id-drawwiet li kienu daħħlu s-slaten ta' Iżrael.

Ulied Iżrael għamlu bil-moħbi dawk il-ħwejjeġ li ma kinux sewwa kontra l-Mulej, Alla tagħhom; bnew is-santwarji fl-ibliet kollha tagħhom, mit-torrijiet tal-għassa sal-ibliet iffortifikati.

Waqqfu l-plieri u x-xbihat tal-Asera fuq kull għolja u taħt kull siġra tħaddar.

U hemm kienu jaħarqu l-inċens fuq kull għolja bħall-ġnus li l-Mulej kien keċċa minn quddiemhom.

Għamlu ħwejjeġ ħżiena, u inkurlaw lill-Mulej.

Servew lill-allat foloz, li l-Mulej kien qalilhom fuqhom: "La tagħmlux hekk."

Il-Mulej kien iwiddeb lil Iżrael u lil Ġuda permezz ta' kull profeta u ta' kull veġġent, u jgħidilhom: "Erġgħu lura minn triqatkom il-ħżiena, u ħarsu l-ordnijiet tiegħi, u d-digrieti u l-liġi kollha li jien ordnajt lil missirijietkom, u li jien bgħattilkom permezz tal-qaddejja tiegħi l-profeti."

Imma huma ma semgħux, u webbsu rashom bħal missirijiethom, li ma emmnux fil-Mulej, Alla tagħhom.

U warrbu l-liġijiet tiegħu u l-patt tiegħu, li kien għamel ma' missirijiethom, u t-twiddib tiegħu li kien għamlilhom; marru wara l-frugħa u tħassru bil-frugħat tal-ġnus ta' madwarhom, filwaqt li l-Mulej kien ordnalhom biex ma jagħmlux bħalhom.

U abbandunaw kull ordni tal-Mulej, Alla tagħhom, u għamlu żewġ għoġiela, idoli tal-metall imdewweb.

U waqqfu x-xbihat tal-Asera u bdew jaduraw il-qtajja' kollha tas-smewwiet, u jqimu lil Bagħal.

U kienu jgħaddu lil uliedhom, subien u bniet, min-nar, u ntelqu għat-taħbir u s-sħarijiet, u nbiegħu biex jagħmlu l-ħażin f'għajnejn il-Mulej, biex jinkurlawh.

Għalhekk il-Mulej inkorla sewwa għal Iżrael, u warrabhom minn quddiem wiċċu, u baqgħet weħidha t-tribù ta' Ġuda.

Lanqas Ġuda ma ħarsu l-ordnijiet tal-Mulej, Alla tagħhom, u mxew skont id-drawwiet li kienu daħħlu Iżrael.

U l-Mulej tafa' n-nisel ta' Iżrael 'il barra, għakkishom u telaqhom f'idejn il-ħallelin, sa ma warrabhom minn quddiem wiċċu.

Għax hu kien li qata' lil Iżrael mid-dar ta' David, u huma għamlu sultan lil Ġerobogħam bin Nebat; u dan begħedhom minn wara l-Mulej, u ġagħalhom jidinbu dnub kbir.

U wlied Iżrael imxew fid-dnubiet kollha li kien għamel Ġerobogħam u ma tbegħdux minnhom, sa ma warrab il-Mulej lil Iżrael minn quddiem wiċċu bħalma kien qalilhom permezz tal-qaddejja kollha tiegħu l-profeti.

U Iżrael ittieħdu fil-jasar, 'il bogħod minn arthom, fl-Assirja, fejn għadhom hemm sal-lum.

Is-Samaritani

U s-sultan tal-Assirja ġieb nies minn Babilonja, minn Kut, minn Għawwa, minn Ħamat u minn Sefarwajjim, u qegħedhom fl-ibliet tas-Samarija minflok ulied Iżrael; u għamlu lis-Samarija b'tagħhom u bdew jgħammru fi blietha.

Ġara li meta bdew jgħammru hemm, ma kinux jibżgħu mill-Mulej, u l-Mulej bagħat kontrihom l-iljuni u dawn qatlu lil xi wħud minnhom.

U qalu lis-sultan tal-Assirja: "In-nies, li int kaxkart u qegħedthom f'Samarija, ma jafux kif iqimu lill-alla tal-pajjiż, u għalhekk bagħtilhom l-iljuni kontrihom u, ara, qegħdin joqtluhom, għax ma hemmx fosthom nies li jafu kif iqimu lill-alla tal-pajjiż."

U s-sultan tal-Assirja ordnalhom, u qalilhom: "Ibagħtu hemm wieħed mill-qassisin li ġarrejtu minn hemm, ħa jmur jgħammar hemm, u jurihom kif iqimu lill-alla tal-pajjiż."

U ġie wieħed mill-qassisin li kienu ġarrew mis-Samarija, u beda jgħammar f'Betel, u jgħallimhom kif iqimu l-Mulej.

Ġara li kull ġens għamel l-allat tiegħu u qegħduhom fid-djar tas-santwarji li s-Samaritani kienu għamlu, kull ġens fil-belt li kien jgħammar fiha.

In-nies ta' Babilonja għamlu lil Sukkot-benot; in-nies ta' Kut għamlu 'l Nergal; in-nies ta' Ħamat għamlu 'l Asima; l-Għawwin għamlu 'l Nibħaż u 'l Tartak; u s-Sefarwajjin kienu jgħaddu lil uliedhom min-nar f'ġieħ Adrammelek u Għannammelek, allat tas-Sefarwajjin.

U kienu wkoll iqimu lill-Mulej, u għamlu għalihom minn fosthom qassisin għas-santwarji, u kienu jservu fihom.

Huma kienu jaduraw lill-Mulej, imma kienu wkoll iservu 'l allat tagħhom skont id-drawwa tal-ġnus, li minnhom ġew eżiljati.

U sal-lum għadhom jagħmlu hekk skont id-drawwiet li kellhom sa minn qabel.

Huma ma kinux iqimu lill-Mulej, u ma kinux jagħmlu skont il-liġijiet u d-digrieti, il-preċetti u l-ordnijiet li Alla kien ta lil ulied Ġakobb, li kien semmieh Iżrael.

U l-Mulej kien għamel patt magħhom, u qalilhom: "La tqimux allat oħra, u la tinxteħtux għarkupptejkom quddiemhom, u la sservuhomx, u lanqas toffrulhom sagrifiċċji.

Imma l-Mulej li tellagħkom mill-art tal-Eġittu b'qawwa kbira u bi driegħu merfugħ, minnu għandkom tibżgħu, u quddiemu tinxteħtu għarkupptejkom, u lilu toffru s-sagrifiċċji.

U l-istatuti, id-digrieti, u l-liġijiet u l-ordnijiet li kitbilkom għandkom tqisu li tħarsuhom għomorkom kollu.

Ma għandkomx tibżgħu minn allat oħra.

U l-patt li għamilt magħkom la tinsewhx u la tibżgħux minn allat oħra.

Għax jekk intom tibżgħu mill-Mulej Alla tagħkom, hu jeħliskom minn id l-għedewwa kollha tagħkom."

Iżda huma ma semgħux, imma baqgħu jagħmlu skont id-drawwiet tagħhom ta' qabel.

U hekk dawn il-ġnus kienu jibżgħu mill-Mulej, u jservu lix-xbihat tal-allat tagħhom, u saħansitra wliedhom u wlied uliedhom baqgħu jagħmlu bħalma għamlu missirijiethom u għadhom jagħmlu hekk sal-lum.


Ħeżekija sultan ta' Ġuda

Fit-tielet sena ta' Ħosegħa bin Ela, sultan ta' Iżrael, beda jsaltan Ħeżekija bin Aħaż, sultan ta' Ġuda.

Kellu ħamsa u għoxrin sena meta beda jsaltan, u dam isaltan disgħa u għoxrin sena f'Ġerusalemm; ommu kien jisimha Abi, bint Żakkarija.

U għamel is-sewwa f'għajnejn il-Mulej, bħalma kien għamel David, missieru.

Neħħa s-santwarji, kisser il-plieri, u qaċċat ix-xbieha tal-Asera, farrak is-serp tal-bronż li kien għamel Mosè, għax sa dak iż-żmien ulied Iżrael kienu għadhom jaħarqu l-inċens quddiemu, u kienu semmewh Neħustan.

Kien jittama fil-Mulej, Alla ta' Iżrael, u warajh ma kien hemm ħadd bħalu fost is-slaten kollha ta' Ġuda, la ta' warajh u lanqas ta' qablu.

Kien miġbud lejn il-Mulej, u ma warrab qatt minn warajh; u kien iħares l-ordnijiet tiegħu, li l-Mulej kien ordna lil Mosè.

U l-Mulej kien miegħu u kellu r-riżq f'kulma kien jidħol għalih.

U qam kontra s-sultan tal-Assirja u ma baqax iservih; u ħarbat lill-Filistin sa Gaża u l-inħawi tagħha, mit-torrijiet tal-għassiesa sal-ibliet iffortifikati.

Ġara li fir-raba' sena tas-sultan Ħeżekija, li kienet is-seba' sena ta' Ħosegħa bin Ela, sultan ta' Iżrael, Salmaneser, sultan ta' Assirja, tala' għal Samarija, u dawwarha minn kullimkien.

U ħadha f'idejh wara tliet snin.

Kienet is-sitt sena ta' Ħeżekija u d-disa' sena ta' Ħosegħa, sultan ta' Iżrael, meta ttieħdet is-Samarija.

U s-sultan tal-Assirja karkar fl-eżilju lil Iżrael fl-Assirja u qegħedhom f'Ħalaħ, u ħdejn il-Ħabur, xmara tal-Gożan, u fl-ibliet tal-Medja; għax huma ma semgħux mill-kelma tal-Mulej, Alla tagħhom, kisru l-patt, u ma semgħux u lanqas għamlu dak kollu li kien ordnalhom Mosè, il-qaddej tal-Mulej.

Sanħerib jaħbat għal Ġuda

Fis-sena erbatax tas-sultan Ħeżekija, Sanħerib , sultan tal-Assirja, tala' jaħbat għall-ibliet kollha ffortifikati ta' Ġuda, u ħadhom f'idejh.

U Ħeżekija, sultan ta' Ġuda, bagħat jgħid lis-sultan tal-Assirja f'Lakis: "Ħtija tiegħi!

Erġa' lura minni; u kulma tgħidli noqgħod għalih."

U s-sultan tal-Assirja ġagħal lil Ħeżekija, sultan ta' Ġuda, iħallas tliet mitt talent fidda u tletin talent deheb.

U Ħeżekija tah il-fidda kollha li kienet tinsab fit-tempju tal-Mulej u fit-teżor tal-palazz tas-sultan.

Kienet dik il-ħabta meta Ħeżekija, sultan ta' Ġuda, qala' l-pjanċi tad-deheb li bihom kien kesa l-battenti u l-pilastri tal-bibien tat-tempju tal-Mulej, u tahom lis-sultan tal-Assirja.

U s-sultan tal-Assirja bagħat minn Lakis il-kmandant tal-eżerċtu, il-kap tal-uffiċjali, u l-grankuppier b'eżerċtu kbir f'Ġerusalemm kontra Ħeżekija.

U telgħu, u waslu Ġerusalemm, u waqfu ħdejn l-akwedott tal-għadira l-fuqanija, li taħbat fuq it-triq tal-għalqa tal-Ħassiel.

Imbagħad sejħu lis-sultan, u ħareġ Eljakim bin Ħilkija, li kien jagħmel mill-palazz, u Sebna, is-segretarju, u Ġowaħ bin Asaf, il-kronista.

U l-grankuppier qalilhom: "Għidu lil Ħeżekija: 'Dan jgħid is-sultan il-Kbir, is-sultan tal-Assirja: "X'inhi din it-tama li int qiegħed tittama?

Taħseb int, jaqaw, li l-kliem waħdu jfisser għaqal u qawwa għall-gwerra?

Issa int f'min qiegħed tittama biex irvellajt kontrija?

Bħalissa int qiegħed isserraħ rasek bl-Eġittu, dik il-qasba mxaqqa li tidħol f'id min jistrieħ fuqha u ttaqqabhielu.

Dan hu l-Fargħun, is-sultan tal-Eġittu, għal kull min jittama fih.

Tgħiduli intom: 'Fil-Mulej, Alla tagħna, nittamaw aħna.'

Mhux hu kien li Ħeżekija neħħielu s-santwarji u l-artali tiegħu, u ordna lil Ġuda u 'l Ġerusalemm: 'Quddiem dan l-artal taduraw f'Ġerusalemm'?

U issa agħmel imħatra ma' sidi s-sultan tal-Assirja, u jien nagħtik elfejn żiemel, jekk inti għandek il-ħila ssib rikkieba għalihom.

Kif tista', mela treġġa' lura lil wieħed mill-iċken qaddejja ta' sidi?

U mbagħad int tistenna ż-żwiemel u r-rikkieba mill-Eġittu!

U issa jaqaw jien tlajt biex inħarbat dan il-pajjiż mingħajr ir-rieda tal-Mulej?

Il-Mulej qalli: 'Itla' għal din l-art u ħarbatha.' "

U Eljakim bin Ħelkija, u Sebna, u Ġowaħ wieġbu lill-grankuppier: "Kellem lill-qaddejja tiegħek bl-Arami, għax aħna nifhmuh.

Tkellimniex bil-Lhudi, għax jisma' l-poplu li qiegħed fuq il-ħajt."

U l-grankuppier wieġeb: "Jaqaw sidna bagħatna ngħidu dan il-kliem lilek jew lil sidek?

Mhux lill-irġiel li hemm fuq il-ħajt, li għad jieklu ħmieġhom u jixorbu ilmiethom magħkom?"

U l-grankuppier baqa' hemm u beda jgħajjat b'leħen għoli u jgħid bil-Lhudi: "Isimgħu l-kelma tas-sultan il-kbir, is-sultan tal-Assirja.

Dan jgħid is-sultan: 'Ma jqarraqx bikom is-sultan Ħeżekija, għax ma jistax jeħliskom minn idejja.

Ma jittamakomx Ħeżekija fil-Mulej u jgħidilkom: 'Il-Mulej jeħlisna żgur, u din il-belt ma tingħatax f'idejn is-sultan tal-Assirja'.

La tisimgħux minn Ħeżekija, għax dan jgħid is-sultan tal-Assirja: 'Agħmlu paċi miegħi, u ersqu lejja, u tieklu, kull wieħed mid-dielja tiegħu u kull wieħed mit-tina tiegħu, u jixrob kull wieħed mill-bir tiegħu.

Sakemm niġi u neħodkom f'art bħal artkom, art tal-qmuħ u tal-inbid, art tal-ħobż u tad-dwieli, art taż-żebbuġ u tal-għasel; u hemm tgħixu u ma tmutux.

La tisimgħux minn Ħeżekija, għax ikun qiegħed iqarraq bikom meta jgħidilkom: 'Il-Mulej jeħlisna!'

Jaqaw allat il-ġnus ħelsu lil pajjiżhom minn id is-sultan tal-Assirja?

Fejn huma l-allat ta' Ħamat u Arfad?

Fejn huma l-allat ta' Sefarwajjin, ta' Ħena u Għiwwa?

Ħelsu huma lis-Samarija minn idejja?

Min huma fost l-allat kollha ta' dawn l-artijiet li ħelsu lil arthom minn idejja, biex issa jeħles il-Mulej lil Ġerusalemm minn idejja?

U l-poplu baqa' sieket u ma weġbux, għax is-sultan kien ordnalhom: "La tweġbuhx."

U Eljakim bin Ħilkija, li kien jagħmel mill-palazz, u Sebna, is-segretarju, u Ġowaħ bin Asaph, il-kronista, marru għand Ħeżekija bi ħwejjiġhom imċarrta, u għarrfuh b'kulma kien qalilhom il-grankuppier.


It-telfa ta' Sanħerib

Malli s-sultan Ħeżekija sama' b'dan ċarrat ilbiesu, u nkesa bi xkora, u mar fit-tempju tal-Mulej.

U bagħat lil Eljakim, li kien jagħmel mill-palazz, lil Sebna, is-segretarju, u x-xjuħ tal-qassisin liebsa x-xkejjer għand il-profeta Isaija bin Amos.

U qalulu: "Dan jgħid Ħeżekija: 'Jum ta' diqa u kastig u għajb illum; l-ulied waslu għat-twelid, imma n-nisa bla saħħa.

Għandu mnejn jisma' l-Mulej, Alla tiegħek, il-kliem kollu tal-grankuppier, mibgħut minn sidu s-sultan tal-Assirja, biex iżeblaħ lil Alla l-ħaj, u jrażżnu għall-kliem li sama' l-Mulej, Alla tiegħek.

Itlob bil-qawwa għall-bqija li għad fadal.' "

U l-qaddejja ta' Ħeżekija marru għand Isaija.

U Isaija qalilhom: "Dan għidu lil sidkom: 'Dan jgħid il-Mulej: La tibżax mill-kliem li smajt, li bih il-qaddejja tas-sultan tal-Assirja żebilħuni.

Arawni, se nqajjem spirtu fih, u malli jisma' aħbar jerġa' lura lejn artu, u hemm f'pajjiżu neqirdu bix-xabla.' "

Il-grankuppier raġa' lura, u sab lis-sultan tal-Assirja jitqabad kontra Libna, għax dan kien sama' li dan kien tbiegħed minn Lakis.

U Sanħerib sama' lil min jgħid dwar Tirħaka, sultan ta' Kus: 'Ara, ħareġ jiġġieled miegħek.'

Għalhekk raġa' bagħat xi messaġġiera għand Ħeżekija u qalilhom: "Dan għidulu lil Ħeżekija, sultan ta' Ġuda: 'Lil Alla tiegħek, li fih int tqiegħed it-tama tiegħek, tħallihx iqarraq bik, billi jgħidlek li Ġerusalemm ma tistax tingħata f'idejn is-sultan tal-Assirja!

Inti smajt x'għamlu s-slaten tal-Assirja lill-pajjiżi l-oħra kollha, kif qerduhom għalkollox.

Int waħdek se teħles?

Jaqaw il-ġnus li missirijieti qerdu, Gożan, Ħaran, Resef, u l-poplu ta' Għeden, li kienu jgħammru f'Telaxxar, ħelsuhom l-allat tagħhom?

Fejn hu s-sultan ta' Ħamat, u s-sultan ta' Arfad, u s-sultan tal-belt ta' Sefarwajjin, ta' Ħena u ta' Għiwwa?' "

Ħeżekija ħa l-ittra minn id il-messaġġiera, u qraha.

Imbagħad tala' fit-tempju tal-Mulej, u firixha quddiem il-Mulej.

U Ħeżekija talab quddiem il-Mulej b'dan il-kliem: "Mulej, Alla ta' Iżrael, li qiegħed fuq il-kerubini, int waħdek Alla fuq is-saltniet kollha tal-art, int għamilt is-smewwiet u l-art.

Agħti widen, Mulej, u isma'; iftaħ għajnejk, Mulej, u ara!

Isma' l-kliem ta' Sanħerib, li bih bagħat iżeblaħ lil Alla l-ħaj.

Kollu minnu, Mulej, li s-slaten tal-Assirja ħarbtu l-ġnus u artijiethom, u xeħtu l-allat tagħhom fin-nar; imma dawk ma kinux allat, għax mhumiex ħlief ħatab u ġebel, xogħol ta' id il-bniedem u għalhekk setgħu jġibuhom fix-xejn.

Issa, Mulej, Alla tagħna, salvana minn idu, u jkunu jafu s-saltniet kollha tal-art li inti waħdek Alla, il-Mulej."

Imbagħad Isaija bin Amos, bagħat jgħid lil Ħeżekija: "Dan jgħid il-Mulej, Alla ta' Iżrael.

Kulma tlabtni dwar is-sultan Sanħerib, sultan tal-Assirja, jiena smajtu.

Dan jgħid il-Mulej kontrih:

"Tistmerrek, tiddieħak bik,

ix-xebba bint Sijon.

Minn warajk tħarrek rasha,

bint Ġerusalemm!

Lil min għajjart u lil min żeblaħt?

Kontra min għollejt leħnek,

u rfajt għajnejk fil-għoli?

Kontra l-Qaddis ta' Iżrael!

Bil-messaġġiera tiegħek għajjart is-Sid,

u għedt: 'Bil-kotra tal-karrijiet tiegħi,

jien tlajt fil-għoli fuq il-muntanji,

fuq il-qċaċet tal-Libanu.

Qaċċatt l-ogħla ċedri tiegħu,

l-isbaħ fost iċ-ċipress tiegħu;

dħalt fl-ibgħad irkejjen tiegħu,

fil-foresti tiegħu qishom ġonna.

Jiena ħaffirt u xrobt

l-ilma tal-barrani;

jiena nixxift b'qiegħ saqajja

l-widien kollha tal-Eġittu.'

Ma smajtx jaqaw li sa minn żmien ilu, dan jien ħejjejtu?

Minn żmien il-qedem jien kont sawwartu

u issa temmejtu?

Int kellek tagħmel gods ħerba

bliet bis-swar.

U nieshom, bla ħila,

tħawdu u twerwru,

saru bħal ħaxix tar-raba',

bħal inbiet tari,

bħal ħażiż tal-bjut,

u sbul maħruq mir-riħ tal-Lvant.

Kull meta int toqgħod,

jew toħroġ, jonkella tidħol,

jiena nkun naf.

Ladarba żżarġant kontrija,

u l-kburija tiegħek waslet f'widnejja,

jiena ngħaddi ħolqti minn imnifsejk,

u lġiem minn xufftejk,

u rreġġgħek lura fi triqtek

li minnha ġejt.

"U dan ikun is-sinjal: Din is-sena tiekol milli jinbet waħdu, sena oħra dak li jinbet minn dan, u fit-tielet sena tiżirgħu u taħsdu u tħawlu d-dwieli, u tieklu mill-għelejjel tagħhom.

U l-fdal li jkun ħeles mid-dar ta' Ġuda jibqgħu u jxenxlu għeruqhom fil-fond, u jagħmlu l-frott fil-wiċċ.

Għax minn Ġerusalemm joħroġ il-fdal, u mill-muntanja ta' Sijon il-meħlusin.

Il-ħeġġa tal-Mulej tagħmel dan.

"Għalhekk dan jgħid il-Mulej għas-sultan tal-Assirja:

'F'din il-belt ma jidħolx;

ebda vleġġa ma jwaddab fiha;

ebda tarka ma jressaq quddiemha;

ebda ħajt ma jtella' madwarha.

Mit-triq li minnha ġie,

minnha jerġa' lura.

U f'din il-belt ma jidħolx,

oraklu tal-Mulej.

Jiena nħares din il-belt u nsalvaha

minħabba fija nnifsi,

u minħabba David, il-qaddej tiegħi.' "

Ġara li dak il-lejl stess, ħareġ l-anġlu tal-Mulej fil-kamp tal-Assiri u qered mija u ħamsa u tmenin elf ruħ.

Xħin qamu l-oħrajn filgħodu, hemm isibuhom ilkoll iġsma mejta.

Imbagħad Sanħerib, sultan tal-Assirja, rafa' l-kamp u telaq u raġa' lura, u baqa' f'Ninwè.

U kif kien mixħut fl-art fit-tempju ta' Nisrok, alla tiegħu, Adrammelek u Sareser, uliedu, darbuh bix-xabla, u huma ħarbu lejn l-art ta' Ararat.

U laħaq sultan floku Esarħaddun, ibnu.


Il-marda u l-fejqan ta' Ħeżekija

F'dak iż-żmien Ħeżekija marad għall-mewt.

U ġie għandu l-profeta Isaija bin Amos, u qallu: "Dan jgħid il-Mulej: 'Aħseb għal darek, għax se tmut u ma tgħixx.'

" U Ħeżekija dawwar wiċċu lejn il-ħajt, u beda jitlob lill-Mulej u jgħid: "Iddew Mulej, ftakar kif jien imxejt quddiemek b'fedeltà u b'qalb sħiħa u għamilt it-tajjeb f'għajnejk."

U beka Ħeżekija biki kbir.

Ġara li anqas kien għadu ħareġ fil-bitħa tan-nofs li ma ġietx fuq Isaija l-kelma tal-Mulej, u qallu: "Erġa' lura u għid lil Ħeżekija, il-prinċep tal-poplu tiegħi: 'Dan jgħid il-Mulej, Alla ta' David missierek: Jien smajt it-talba tiegħek, rajt id-dmugħ tiegħek.

Arani, issa se nfejqek u fit-tielet jum int titla' fit-tempju tal-Mulej.

U ntawwal għomrok bi ħmistax-il sena oħra, u neħilsek minn idejn is-sultan tal-Assirja, lilek u lil din il-belt minħabba fija nnifsi, u minħabba David, il-qaddej tiegħi.'

" U Isaija qallu: "Ġibuli ċappa tin."

U ġabuhielu u qegħduhielu fuq il-ġerħa; u Ħeżekija fieq.

U Ħeżekija staqsa lil Isaija: "Liema hu s-sinjal li se nfiq, u tlitt ijiem oħra nitla' fit-tempju tal-Mulej?"

U Isaija wieġbu: "Dan hu s-sinjal mill-Mulej li l-Mulej jagħmel dan li qallek: Trid li d-dell jimxi 'l quddiem għaxar tarġiet jew li jerġa' lura għaxar tarġiet?"

U Ħeżekija wieġbu: "Ħaġa ħafifa li d-dell jitwal għaxar tarġiet.

Le, ħa jerġa' lura għaxar tarġiet."

U Isaija, il-profeta, talab lill-Mulej, u raġġa' lura għaxar tarġiet id-dell, li kien niżel mat-taraġ ta' Aħaż.

Ħeżekija u s-sultan ta' Babilonja

Dak iż-żmien Merodak-baladan bin Baladan, sultan ta' Babilonja, bagħat ittra u rigal lil Ħeżekija, għax kien sama' li Ħeżekija kien marad.

Ħeżekija feraħ bihom u wriehom id-dar tat-teżor b'kulma kien hemm fiha: il-fidda u d-deheb, il-fwejjaħ u ż-żejt fin, l-armerija u kulma kien jinsab fl-imħażen tiegħu; ma kien hemm xejn f'daru u f'saltnatu li Ħeżekija ma wrihomlhomx.

U l-profeta Isaija ġie għand is-sultan Ħeżekija u qallu: "X'qalulek dawk in-nies?

Mnejn ġew għandek?"

U Ħeżekija wieġbu: "Minn art imbiegħda, ġew minn Babilonja."

U qallu: "X'raw fil-palazz tiegħek?"

U Ħeżekija wieġbu: "Raw kulma jinsab fil-palazz tiegħi; ma kien hemm xejn fl-imħażen tiegħi li ma wrejthulhomx."

U Isaija wieġeb lil Ħeżekija: "Isma' l-kelma tal-Mulej: "Ara, għad jiġi żmien li jinġarr f'Babilonja kulma jinsab f'darek u kulma ħażnu s'issa missirijietek, xejn ma jibqa'.

Il-kelma tal-Mulej.

U minn fost uliedek li għad joħorġu minnek, li int għad tnissel, jittieħdu u jkunu uffiċjali fil-palazz tas-sultan ta' Babilonja."

U Ħeżekija qal lil Isaija: "Sewwa l-kelma tal-Mulej, li għedt," għax ħaseb: "Għallinqas fi żmieni jkun hemm il-paċi u s-sigurtà."

Il-bqija tal-ġrajja ta' Ħeżekija, kemm wettaq, u kif għamel il-menqgħa u l-kanal , u wassal l-ilma fil-belt, jinsabu miktuba fi Ktieb il-Ġrajja tas-Slaten ta' Ġuda.

U Ħeżekija strieħ ma' missirijietu, u daħal isaltan floku ibnu Manassi.


Manassi sultan ta' Ġuda

Kellu tnax-il sena Manassi meta beda jsaltan, u dam isaltan ħamsa u ħamsin sena f'Ġerusalemm; u ommu kien jisimha Ħefsiba.

U għamel il-ħażin f'għajnejn il-Mulej, bħall-qżiżijiet tal-ġnus li Alla kien keċċa minn quddiem ulied Iżrael.

Bena s-santwarji li Ħeżekija missieru kien qered, u waqqaf artali lil Bagħal, u għamel ix-xbihat tal-Asera bħalma kien għamel Aħab, sultan ta' Iżrael; u beda jqim l-eżerċti tas-sema u jaqdihom.

U bena wkoll artali fit-tempju tal-Mulej, minkejja li l-Mulej kien qalilhom: "F'Ġerusalemm inqiegħed ismi."

U bena artali lill-eżerċti kollha tas-sema fiż-żewġ btieħi tat-tempju tal-Mulej.

U għadda lil ibnu min-nar, taha għat-teħbir u s-seħer, u daħħal it-teħbir bil-mejtin u l-qari tal-ġejjieni, u għamel kemm felaħ ħażen f'għajnejn il-Mulej, tant li nkurlah sewwa.

U qiegħed saħansitra xbieha tal-Asera, li kien għamel, fit-tempju, li l-Mulej kien ordna lil David u lil Salamun ibnu: "F'dan it-tempju u f'Ġerusalemm li jien għażilt minn fost it-tribujiet kollha ta' Iżrael, inqiegħed ismi għal dejjem.

U ma nħallix iżjed li riġel Iżrael jitħarrek mill-art li jien tajt lil missirijiethom; imma dan iseħħ biss jekk iqisu li jħarsu kulma ordnajtilhom skont il-liġi li tahom il-qaddej tiegħi Mosè."

Iżda huma ma semgħux, u Manassi ħariġhom mit-triq u ġagħalhom jagħmlu agħar mill-ġnus li Alla kien qered minn quddiem ulied Iżrael.

U l-Mulej tkellem permezz tal-qaddejja tiegħu l-profeti, u qalilhom: "Ladarba Manassi, sultan ta' Ġuda, għamel dawn il-qżiżijiet, u agħar milli qatt għamlu l-Amurrin, li kien hemm qablu, u talli ġagħal lil Ġuda jidneb b'allatu, dan jgħid il-Mulej, Alla ta' Iżrael: 'Arani, se nġib id-deni fuq Ġerusalemm u Ġuda, u kull min jisma' biha jibdew itextxu widnejh.

Immidd fuq Ġerusalemm il-ħabel tas-Samarija, u ċ-ċomb ta' dar Aħab, u nnaddaf lil Ġerusalemm bħalma tnaddaf platt, tnaddfu u taqilbu wiċċu 'l isfel.

U jiena nitlaq il-fdal tal-wirt tiegħi, u nerħihom f'idejn l-għedewwa tagħhom, u huma jkunu priża u ħatfa tal-għedewwa tagħhom kollha.

Għax huma għamlu l-ħażin f'għajnejja, u kienu jsaħħnuni sa minn meta missirijiethom ħarġu mill-Eġittu sal-ġurnata tal-lum."

U Manassi wkoll xerred kotra kbira ta' demm bla ħtija, u mela bih lil Ġerusalemm minn tarf sa tarf, minbarra dnubietu li bihom ġagħal lil Ġuda jagħmlu l-ħażin f'għajnejn il-Mulej.

U l-bqija tal-ġrajja ta' Manassi, u kulma għamel, u l-ħtijiet tiegħu li għamel, huma miktuba fi Ktieb il-Ġrajja tas-Slaten ta' Ġuda.

U strieħ Manassi ma' missirijietu, u difnuh fil-ġnien ta' daru, il-ġnien ta' Għużżija; u daħal isaltan floku Amon ibnu.

Amon sultan ta' Ġuda

Amon kellu tnejn u għoxrin sena meta beda jsaltan, u saltan sentejn f'Ġerusalemm; ommu kien jisimha Mesullemet bint Ħarus, minn Gotba.

U għamel il-ħażin f'għajnejn il-Mulej, bħalma kien għamel Manassi, missieru.

U qabad it-triq kollha li mexa fiha missieru, u kien iqim lill-allat foloz li missieru kien iservi u jqim.

U telaq lill-Mulej Alla ta' missirijietu, u ma mexiex fit-triq tal-Mulej.

U l-qaddejja ta' Amon ikkonfoffaw kontrih, u qatluh f'daru.

Imma n-nies tal-pajjiż qatlu lil dawk kollha li kkonfoffaw kontra s-sultan Amon, u għamlu sultan floku lil Ġosija, ibnu.

U l-bqija tal-ġrajja ta' Amon, u ta' kulma għamel huma miktuba fi Ktieb il-Ġrajja tas-Slaten ta' Ġuda.

U difnuh f'qabru fil-ġnien ta' Għużżija; u daħal isaltan minfloku Ġosija ibnu.


Ġosija sultan ta' Ġuda

Ġosija kellu tmien snin meta beda jsaltan, u saltan wieħed u tletin sena f'Ġerusalemm.

Ommu kien jisimha Ġedida bint Għadajja, minn Boskat.

U għamel is-sewwa f'għajnejn il-Mulej u mexa fit-triqat kollha ta' David missieru, u ma kisirx la lejn il-lemin u lanqas lejn ix-xellug.

Ġara li fit-tmintax-il sena tas-sultan Ġosija, is-sultan bagħat lis-segretarju Safan bin Asalija, bin Mesullam, fit-tempju tal-Mulej, u qallu: "Itla' għand Ħilkija, il-qassis il-kbir, ħa jgħodd il-flus kollha miġbura f'dar il-Mulej, li ġabru l-għassiesa tal-bieb mingħand il-poplu.

U jagħtuhom f'idejn l-imgħallmin li jieħdu ħsieb ix-xogħol fit-tempju tal-Mulej, u dawn jgħadduhom lill-ħaddiema tat-tempju tal-Mulej biex isewwu l-ħsara fit-tempju; jgħadduhom lill-mastrudaxxi, lin-naġġara u lill-bennejja, biex jixtru l-injam u l-ġebel minġur għat-tiswija tat-tempju.

Imma ma għandhomx jitolbuhom kontijiet tan-nefqa tal-flus għax qegħdin jaħdmu bis-sewwa."

U Ħilkija, il-qassis il-kbir, qal lil Safan, is-segretarju: "Sibt il-ktieb tal-liġi fit-tempju tal-Mulej ."

U Ħilkija ta l-ktieb lil Safan, u dan qrah.

Safan, is-segretarju, mar għand is-sultan, wassallu r-risposta, u qallu: "Il-qaddejja tiegħek ġabru l-flus li sabu fit-tempju u tawhom f'idejn l-imgħallmin, li jieħdu ħsieb ix-xogħol fit-tempju tal-Mulej."

U Safan, is-segretarju, qallu wkoll: "Ħilkija, il-qassis, tani dan il-ktieb."

U Safan qrah quddiem is-sultan.

Malli sama' l-kliem tal-ktieb tal-liġi, is-sultan ċarrat ħwejġu.

Imbagħad is-sultan ordna lil Ħilkija, il-qassis, lil Aħikam bin Safan, u lil Għakbor bin Mikija, lil Safan, is-segretarju, u lil Għaxajja, qaddej tas-sultan, u qalilhom: "Morru staqsu 'l-Mulej għalija, u għall-poplu, u għal Ġuda kollu dwar il-kliem li hawn f'dan il-ktieb li nstab, għax kbira hi l-korla tal-Mulej li xegħlet għalina, għax missirijietna ma semgħux minn kliem dan il-ktieb, u ma għamlux kulma hawn miktub fih għalina."

U Ħilkija, il-qassis, u Aħikam u Għakbor u Safan u Għaxajja marru għand Ħulda, il-profetessa, mart Sallum bin Tikwa, bin Ħarħas, li kien jieħu ħsieb l-ilbies.

Kienet toqgħod fit-tieni kwartier ta' Ġerusalemm.

Meta kellmuha qaltilhom, "Dan jgħid il-Mulej, Alla ta' Iżrael: 'Għidu lil min bagħatkom għandi: Dan jgħid il-Mulej: Arawni, se nġib il-ħsara fuq dan il-post, u fuq kull min jgħammar fih; il-kliem kollu li s-sultan ta' Ġuda qara f'dan il-ktieb, għax huma telquni biex ħarqu l-inċens lil allat oħra, u inkurlawni b'kulma għamlu idejhom, u jixgħel għadbi għal dan il-post, u ma jintefiex.'

U lis-sultan ta' Ġuda li bagħatkom tistħarrġu lill-Mulej dan tgħidulu: 'Dan jgħid il-Mulej, Alla ta' Iżrael: Dwar il-kliem li int smajt, billi trattbet qalbek u umiljajt ruħek quddiem il-Mulej meta smajt x'għedt dwar dan il-post u dwar dawk li jgħammru fih, jiġifieri, li jkunu ta' biża' u ta' saħta; talli int ċarratt ħwejġek u bkejt quddiemi, jien ukoll smajtek.

Oraklu tal-Mulej.

'Arawni, għalhekk jien niġbrok ma' missirijietek, u tinġabar f'qabrek bis-sliem.

U għajnejk ma jarawx il-ħsara kollha li se nġib fuq dan il-post.'

" U wasslu dan il-kliem lis-sultan.


Ir-riforma ta' Ġosija

Imbagħad is-sultan bagħat jiġbor madwaru x-xjuħ kollha ta' Ġuda u ta' Ġerusalemm.

U s-sultan tala' fit-tempju tal-Mulej, u miegħu n-nies kollha ta' Ġuda, u dawk kollha li kienu jgħammru f'Ġerusalemm, u l-qassisin u l-profeti u l-poplu kollu, miż-żgħir sal-kbir.

U b'mod li jisimgħuh qara l-kliem kollu tal-ktieb tal-patt, li kien instab fit-tempju tal-Mulej.

Is-sultan, wieqaf ħdejn il-pilastru, għamel patt quddiem il-Mulej li jimxi wara l-Mulej u jħares il-kmandamenti u l-preċetti u l-liġijiet tiegħu b'qalbu kollha u b'ruħu kollha, u jżomm il-kliem ta' dan il-patt, miktub f'dan il-ktieb.

U l-poplu kollu qagħad għal dan il-patt.

U s-sultan ordna lil Ħilkija, il-qassis il-kbir, u lill-qassis tat-tieni grad u lill-għassiesa tal-bieb biex joħorġu mit-tempju tal-Mulej it-tagħmir kollu magħmul f'ġieħ Bagħal u l-Asera u l-eżerċti kollha tas-sema.

U ħaraqhom barra Ġerusalemm fir-raba' ta' Kedron, u xerred irmiedhom f'Betel.

U neħħa l-qassisin tal-allat foloz li s-slaten ta' Ġuda kienu għamlu, u li kienu jaħarqu l-inċens fis-santwarji tal-ibliet ta' Ġuda, u fl-inħawi ta' Ġerusalemm; neħħa wkoll lil dawk li kienu jaħarqu l-inċens lil Bagħal, lix-xemx, lill-qamar u lill-kostellazzjonijiet tal-kwiekeb, u l-eżerċti kollha tas-sema.

U ħareġ, mid-dar tal-Mulej, 'il barra minn Ġerusalemm, l-Asera fil-wied ta' Kedron, u ħaraqha fil-wied ta' Kedron, u għamilha rmied, u xerred irmiedha fuq l-oqbra ta' wlied il-poplu.

U ħatt id-djar tar-rġiel prostituti tas-santwarji li kien hemm fit-tempju tal-Mulej, u li fihom in-nisa kienu jinsġu lbies għall-Asera.

U ġieb il-qassisin kollha mill-ibliet ta' Ġuda, u niġġes is-santwarji fejn il-qassisin kienu jaħarqu l-inċens, minn Geba sa Birsaba.

U ġarraf is-santwarji f'ġieħ l-allat mogħoż li kien hemm fid-daħla tal-bieb ta' Ġożwè, gvernatur tal-belt, int u dieħel, fuq ix-xellug.

Imma l-qassisin tas-santwarji ma kinux jitilgħu fuq l-artal tal-Mulej f'Ġerusalemm, imma kienu jieklu l-ħobż ażżmu f'nofs ħuthom.

U niġġes ukoll it-Tofet , li kien hemm fil-wied ta' Benħinnom, biex ħadd ma jgħaddi lil ibnu jew lil bintu min-nar f'ġieħ Molok.

Neħħa wkoll iż-żwiemel li kienu qiegħdu s-slaten ta' Ġuda f'ġieħ ix-xemx fi dħul dar il-Mulej, ħdejn l-għorfa ta' Natanmelek, l-ewnuku, li kienet fil-bini ta' madwar it-tempju, u ħaraq fin-nar l-imriekeb tax-xemx.

Is-sultan qered l-artali li kien hemm fis-setaħ tal-għorfa ta' Aħaż, li kienu għamlu s-slaten ta' Ġuda; u l-artali li kien għamel Manassi fiż-żewġ btieħi ta' dar il-Mulej, għamilhom frak u waddab trabhom fil-wied ta' Kedron.

Is-sultan niġġes ukoll is-santwarji li kien hemm fuq il-Lvant ta' Ġerusalemm, u fuq in-naħa tan-Nofsinhar tal-għolja taż-żebbuġ li kien bena Salamun, is-sultan ta' Iżrael, f'ġieħ Għastarot, l-għajb tas-Sidonin, u f'Kemos, l-għajb ta' Mowab, u f'ġieħ Milkom, il-qżież ta' wlied Għammon.

U kisser il-plieri, u qaċċat ix-xbihat tal-Asera, u mela l-post bl-għadam tan-nies.

U ġarraf ukoll l-artal li kien hemm f'Betel, u s-santwarju li kien għamel Ġerobogħam bin Nebat, li kien waqqa' lil Iżrael fid-dnub; dan l-artal u dan is-santwarju qeridhom.

Ħaraq is-santwarju u kisser il-ġebel tiegħu, u għamlu trab, u ħaraq ix-xbihat tal-Asera.

Ġosija dar dawra madwaru, u ra l-oqbra li kien hemm fuq l-għolja, u bagħat iġib l-għadam mill-oqbra, u xerrdu fuq l-artali u niġġishom skont il-kelma tal-Mulej, imxandra mill-bniedem ta' Alla, meta Ġerobogħam kien ħdejn l-artal nhar il-festa.

Imbagħad is-sultan ħares madwaru, u xeħet għajnejh fuq il-qabar tal-bniedem ta' Alla, li kien ħabbar dawn il-ħwejjeġ.

Ġosija qal: "X'inhu dak il-borġ ġebel li qiegħed nara?"

U weġbuh in-nies tal-belt: "Il-qabar tal-bniedem ta' Alla li kien ġie minn Ġuda u ħabbar dawn il-ħwejjeġ li int għamilt issa, kontra l-artal ta' Betel."

U hu wieġeb: "Ħalluh, ħadd ma għandu jħarrek għadmu."

Hekk għadmu baqa' sħiħ flimkien mal-għadam tal-profeta li kien ġie mis-Samarija.

U Ġosija ġarraf il-bini kollu tas-santwarji li kien hemm fil-belt ta' Samarija, li kienu bnew is-slaten ta' Iżrael, biex inkurlaw lill-Mulej, u għamlilhom bħalma kien għamel f'Betel.

U qatel fuq l-artali lill-qassisin kollha tas-santwarji li kien hemm, u ħaraq fuqhom l-għadam tan-nies.

U raġa' lura Ġerusalemm.

Il-festa tal-Għid

Imbagħad is-sultan ordna lill-poplu kollu: "Agħmlu l-Għid lill-Mulej, Alla tagħkom, skont ma hemm miktub f'dan il-ktieb tal-patt."

Għax ma kien sar ebda Għid bħal dan sa minn żmien l-imħallfin li kienu jaħkmu fuq Iżrael u ż-żmien kollu tas-slaten ta' Iżrael u s-slaten ta' Ġuda.

Kien fit-tmintax-il sena tas-sultan Ġosija li sar dan l-Għid f'ġieħ il-Mulej f'Ġerusalemm.

U Ġosija qered ukoll lil dawk li kienu jsejħu l-erwieħ, u l-bassara, u t-terafim u l-idoli u l-qżiżijiet kollha li kont tara f'art Ġuda u Ġerusalemm, biex iħares il-kliem tal-liġi miktuba fil-ktieb li kien sab Ħilkija, il-qassis, fit-tempju tal-Mulej.

U la qablu u lanqas qatt warajh ma kien hemm jew tfaċċa sultan li raġa' bħalu għal għand il-Mulej b'qalbu kollha, u b'ruħu kollha, u b'ħiltu kollha, biex iħares il-liġi ta' Mosè.

Imma l-Mulej ma raġax lura mis-saħna kbira ta' għadbu li biha saħan għal Ġuda.

Għax xegħel għadbu minħabba l-inkejja li biha kien inkieh Manassi.

U għalhekk il-Mulej kien qal: "Jiena nwarrab lil Ġuda wkoll minn quddiemi, bħalma warrabt lil Iżrael, u nwarrab lil din il-belt, lil Ġerusalemm li jien għażilt, u t-tempju li jien għedt, fih ikun jgħammar ismi."

U l-bqija tal-ġrajja ta' Ġosija, u kulma għamel huma miktuba fi Ktieb il-Ġrajja tas-Slaten ta' Ġuda.

Fi żmienu l-Fargħun Neko, sultan tal-Eġittu, tala' kontra s-sultan tal-Assirja fuq ix-xmara tal-Ewfrat; u s-sultan Ġosija ħareġ iżommu f'Megiddu, imma l-Fargħun qatlu malli rah.

U l-qaddejja tiegħu ġarrewh mejjet minn Megiddu, u wassluh Ġerusalemm, u difnuh f'qabru.

U l-poplu tal-pajjiż ħadu lil Ġeħowaħaż bin Ġosija, u dilkuh u għamluh sultan minflok missieru.

Ġeħowaħaż sultan ta' Ġuda

Ġeħowaħaż kellu tlieta u għoxrin sena meta beda jsaltan, u baqa' jsaltan tliet xhur f'Ġerusalemm, u ommu kien jisimha Ħamutal bint Ġeremija, minn Libna.

U għamel il-ħażin f'għajnejn il-Mulej, bħalma kienu għamlu missirijietu.

Il-Fargħun Neko rabtu bil-ktajjen f'Ribla fil-pajjiż ta' Ħamat biex ma jsaltanx f'Ġerusalemm, u għabba lill-pajjiż bil-piż ta' mitt talent fidda u talent deheb.

U Neko għamel sultan lil Eljakim bin Ġosija flok Ġosija, missieru, u bidillu ismu f'Ġeħojakim.

U 'l Ġeħowaħaż qabdu u ħadu l-Eġittu, u dan miet hemmhekk.

Ġeħojakim ħallas il-fidda u d-deheb lill-Fargħun, imma biex għamel dan kellu jġiegħel lill-pajjiż iħallas skont ma kien ordna l-Fargħun, kull wieħed kemm kien imissu, u hekk ġabar mingħand il-poplu l-fidda u d-deheb, biex iħallas lill-Fargħun Neko.

Ġeħojakim sultan ta' Ġuda

Ġeħojakim kellu ħamsa u għoxrin sena meta beda jsaltan, u dam isaltan ħdax-il sena f'Ġerusalemm; ommu kien jisimha Żebidda bint Pedaja, minn Rumah.

U għamel il-ħażin f'għajnejn il-Mulej, kif kienu għamlu missirijietu.